title: HM (lehti)

text: "Heaven's Metalin" laatu parani ja toimittajakunta kasvoi suosion myötä, ja lehden päätoimittajasta Doug Van Peltistä tuli alan piireissä tunnettu hahmo. Lehdelle kertyi omistautunut, 15 000 lukijan yleisö. Yhtyeiden myyntiluvut usein kasvoivat, kun niitä käsiteltiin lehdessä. Esimerkiksi 1990-luvulla "Heaven's Metal" (lyhennettiin tuolloin "HM":ksi) oli ainoa lehti joka käsitteli P.O.D.-yhtyettä. Sen levy-yhtiö oli kiitollinen tästä ja Atlantic Records palkitsi Van Peltin kultaisella P.O.D.-koristelaatalla. Musiikkialalla tällaisia kultaisia levyjä annetaan henkilöille, jotka vaikuttavat myyntilukuihin. 1990-luvulla "HM" solmi jakelusopimuksen suuren lehtimyyjän kanssa, joka nosti painosmäärän 13 000:sta 22 000:n. Tämän ansiosta Van Pelt alaisineen pystyi nostamaan mainosten hintoja, mikä teki "HM":sta kestävän liikeyrityksen.


title: HM (lehti)

text: Kaksi tiettyä artikkelia tekivät "HM:n" erityisen tunnetuksi. Ensimmäisessä, vuonna 1998, King’s X -yhtyeen laulaja Doug Pinnick paljasti yksityiselämästään erään seikan, joka aiheutti kohua. Toinen taas oli vuonna 2002 julkaistu Alice Cooperin haastattelu, jossa hän kertoi ensimmäistä kertaa julkisesti olevansa tunnustava kristitty — hän oli välttänyt leimautumasta "julkisuus-kristityksi" — koska pian uutispalvelut ympäri maailmaa huomasivat haastattelun ja tiedottivat siitä eteenpäin.


title: HM (lehti)

text: Lokakuussa 2004 Doug Van Pelt toi "Heaven's Metalin" takaisin erillisenä fanzinenaan, joka alkuperäisen tavoin keskittyy kristinuskoon ja raskaaseen musiikkiin, vaikkakin vähemmän muodollisesti. "Heaven's Metal" -fanzine keskittyy myös perinteisempiin metallimusiikin lajeihin, jotka eivät ole yhtä lailla valtavirran suosiossa kuin ne, joita "HM Magazine" käsittelee. "Heaven's Metal" julkaistaan HM Magazinen välissä.


title: HM (lehti)

text: Nykyisin Doug Van Pelt on sekä "HM Magazinen" että "Heaven's Metalin" päätoimittaja ja julkaisija.


title: Willendorfin Venus

text: Willendorfin Venus on nuoremmalta paleoliittiselta kivikaudelta peräisin oleva patsas, joka esittää uhkein mittasuhtein kuvattua alastonta naista. Tällaiset ns. venuspatsaat liittyivät ns. Gravetten kulttuuriin. Pienoispatsas on kooltaan 11,1 cm. Sen löysi 1908 arkeologi Josef Szombathy Willendorfin kylästä Ala-Itävallasta läheltä Kremsin kaupunkia. Se on veistetty huokoisesta kalkkikivestä, jota seudulla ei esiinny. Pinta on värjätty punaokralla. Veistoksen iäksi on arvioitu 24 000–26 000 vuotta. Veistosta säilytetään Wienin luonnonhistoriallisessa museossa.


title: Tyyne Saastamoinen

text: Tyyne Saastamoinen (oik. Tyyne Adele Saastamoinen-Schimmerling; 7. heinäkuuta 1924 Viipuri – 7. joulukuuta 1998 Neuilly-Sur-Seine, Ranska) oli suomalainen toimittaja, suomentaja ja kirjailija, joka asui Ranskassa Pariisissa ja Montpellier’ssa vuodesta 1960.


title: Tyyne Saastamoinen

text: Saastamoinen kirjoitti ylioppilaaksi Lahdessa 1944 ja opiskeli sen jälkeen Helsingin yliopistossa valtiotieteitä. Hän työskenteli 1940-luvun jälkimmäisellä puoliskolla "Etelä-Suomen Sanomien" ja "Lahti"-lehden toimittajana. Saastamoisella on tytär ensimmäisestä avioliitostaan ja poika toisesta avioliitostaan.


title: Tyyne Saastamoinen

text: Saastamoinen aloitti novelleilla, mutta siirtyi myöhemmin lyriikkaan ja proosarunoon. Hän myös suomensi ranskalaista kirjallisuutta.


title: Linda Davis

text: Linda Davis (s. 26. marraskuuta 1962) on yhdysvaltalainen country-muusikko.


title: Linda Davis

text: Davis syntyi Teksasissa ja voitti vuonna 1993 Grammyn duetollaan "Does He Love You?" Reba McEntiren kanssa. Hän lauloi paikallisessa radiossa jo 6-vuotiaana ja muutti vuonna 1982 Nashvilleen.


title: Linda Davis

text: Davis julkaisi vuonna 1988 singlen "All the Good Ones Are Taken", mutta esikoisalbumia saatiin odottaa vuoteen 1991.


title: Lloyd Axworthy

text: Lloyd Axworthy PC OC OM (s. 21. joulukuuta 1939 North Battleford, Kanada) on kanadalainen liberaalipuolueeseen kuuluva poliitikko. Hän oli Kanadan ulkoministeri 1996-2000. Sitä ennen hän toimi kolme vuotta työ- ja liikenneministerinä. Hänet tunnetaan ihmisoikeuksien ja rauhan edistämisestä maailmalla. Axworthyn tunnetuin saavutus lienee Ottawan miinakieltosopimus.


title: Umberto Saba

text: Umberto Saba (oik. "Umberto Poli" 1883–1957) oli italialainen runoilija.


title: Umberto Saba

text: Saban runous on arkista ja näennäisen helppotajuista. Aihepiiri liikkuu oman elämän tapahtumissa.


title: Idänpään-Heikkilä

text: Idänpään-Heikkilä, Idänpää-Heikkilä ja Idänpää voivat tarkoittaa seuraavia:


title: Willy Mairesse

text: Willy Mairesse (s. 1. lokakuuta 1928 Momignies, Vallonia, Belgia – 9. syyskuuta 1969 Oostende, Flanderi, Belgia) oli belgialainen kilpa-autoilija. Hän osallistui Formula 1 -sarjaan kausilla 1960–1963. Mairesse osallistui yhteensä 13 Grand Prix -kilpailuun, ja saavutti 7 MM-pistettä ja yhden palkintosijan.


title: Willy Mairesse

text: Mairesse loukkaantui Le Mansin 24 tunnin ajossa vuonna 1968 sattuneessa onnettomuudessa niin pahasti, että hänen piti lopettaa uransa. Tämän seurauksena Mairesse teki itsemurhan hotellihuoneessaan Ostendissa syyskuussa 1969.


title: Willy Mairesse

text: Mairessen viimeisen F1-kilpailun katsotaan olleen kauden 1965 Belgian GP, mutta Mairessea ei mainita kilpailun virallisissa tuloksissa ollenkaan.


title: William Godwin

text: William Godwin (3. maaliskuuta 1756 – 7. huhtikuuta 1836) oli englantilainen journalisti, kirjailija ja poliittinen filosofi. Godwin oli aikansa tunnetuimpia ateisteja ja anarkistisen liikkeen esikuvia.


title: William Godwin

text: William Godwin oli individualistinen anarkisti ja filosofinen anarkisti, joka sai vaikutteita valistusajasta ja kehitti monen mielestä ensimmäisen modernin anarkistisen koulukunnan.


title: William Godwin

text: Pjotr Kropotkinin mukaan Godwin ""muotoili ensimmäisenä anarkismin poliittiset ja taloudelliset käsitteet vaikkei antanut ajatuksilleen tuota nimitystä ['anarkismi']."" Godwin oli utilitaristi, joka kuitenkin uskoi, että kaikki yksilöt eivät ole samanarvoisia vaan enemmän sosiaalista hyvää tuottavat ovat arvokkaampia ja siksi heitä pitäisi suosia: siis kaikilla ei olisi samoja oikeuksia. Godwin vastusti valtiovaltaa, koska se puuttuu yksilön oikeuteen, ""yksityiseen harkintaan"", päättää, mikä hänen toimintansa maksimoisi utiliteetin (hyödyn). Hän tuomitsee muutkin yksilön harkintaa rajoittavat auktoriteetit. Stirner kehitti variantin tästä poistaen utilitarismin.


title: William Godwin

text: Godwin oli ääri-individualisti: kaikki yhteistyö työssä tulisi eliminoida. Godwinin individualismi oli niin radikaalia, että hän jopa vastusti yksilöiden yhteisesiintymistä orkestereissa: hän kirjoitti teoksessaan "Political Justice", että ""kaikki, mitä termillä yhteistyö ymmärretään, on jollain tavalla pahaa." Ainoa poikkeus tähän hänellä oli se spontaani yhteistyö, joka joskus syntyy, kun yhteisöä uhataan väkivallalla. Yksi syy vastustaa yhteistyötä oli se, että se rajoittaa yksilön kykyä edistää suurempaa hyvää.


title: William Godwin

text: Vaikka Godwin vastusti valtiovaltaa, hänen mukaansa minimivaltio on toistaiseksi ""välttämätön paha"", joka ajan mittaan tiedon lisääntyessä tulisi yhä merkityksettömämmäksi ja vallattomammaksi. Hän vastusti erityisesti demokratiaa peläten enemmistön sortavan yksilöä, joskin piti diktatuuria vielä demokratiaakin pahempana.


title: William Godwin

text: Godwin tuki yksityistä omistusoikeutta ja sanoi: ""jokainen on oikeutettu työnsä tuotosten hallitsemiseen""". Toisaalta hän suositteli, että yksilöt antaisivat toisilleen lahjaksi tarpeetonta omaisuuttaan näiden tarvitessa sitä. Siis vaikka ihmisillä oli oikeus yksityisomaisuuteen, heidän tulisi olla altruisteja. Tämä perustui utilitarismiin. Tähän lahjoittamiseen ei kuitenkaan saisi pakottaa, vaan sen tulisi olla yksilön ""vapaan harkinnan"" varassa. Hän ei kannattanut yhteisomistusta kuten kommunismissa, mutta silti anarkokommunistit saivat vaikutteita hänen suosituksestaan jakaa ylijäämää.


title: William Godwin

text: Godwinin näkemykset eivät täysin vastaa niiden ideologioiden näkemyksiä, jotka sanovat saaneensa häneltä vaikutteita. Historioitsija Albert Weisbord pitää Godwinia varauksetta individualistisena anarkistina. Osa muista utilitaristeista on arvioinut, että on parempi antaa ulkopuolisen vallan pakottaa ihmiset lahjoittamaan kuin antaa kunkin päättää omasta lahjoittamisestaan.


title: William Godwin

text: Godwin meni naimisiin 1797 radikaalin feministin Mary Wollstonecraftin kanssa. Heidän tyttärensä oli Frankensteinin kirjoittaja Mary Wollstonecraft Shelley.


title: Tarttila

text: Tarttila on kylä, joka sijaitsee noin 15 kilometrin päässä Valkeakosken keskustasta etelään lähellä Akaan rajaa ja Helsinki–Tampere-moottoritietä (valtatie 3).


title: Tarttila

text: Tarttilassa sijaitsee Visavuori, Emil Wikströmin taiteilijakoti. Tarttilassa toimii kyläyhdistys. Tarttilan koulussa on luokat 1–6. Lähellä Tarttilaa on Päivölän opisto.


title: Idänpää

text: Idänpää on Hämeenlinnan 16. kaupunginosa ja lähiö. Se sijaitsee noin kolme kilometriä keskustasta länteen entisen Idänpään kylän paikalla. Kylä sijaitsi Katumajärven päässä sen itäpuolella, mistä johtuu alueen nimi. Idänpään liikekeskustan tuntumassa valtatie 10 risteää keskustaan suuntautuvan Viipurintien kanssa. Alueella sijaitsevat muun muassa Idänpään terveysasema, Päivärinteen palvelutalo, S-Market, Alko, R-kioski, Idänpään torppa sekä autoliikkeitä, huoltoasemia ja katsastuskonttori. Idänpään naapurikaupunginosia ovat Hätilä, Sairio, Ruununmylly, Kappola ja Katinen.


title: Skitsenkefalia

text: Skitsenkefalia (aivorakoiluhuokoistuma) on synnynnäinen aivoepämuodostuma. Oireina saattaa olla kehitysvammaisuutta, CP-vamma ja epilepsia.


title: Skitsenkefalia

text: Skitsenkefalian aiheuttaa geenivirhe kymmenennen kromosomin pitkässä varressa. Oireyhtymästä tunnetaan muodot I ja II. II-tyyppi on vaikea-asteinen muoto, johon kuuluu toisinaan lihasvelttoutta, kävely- ja puhekyvyttömyyttä sekä sokeus.


title: Skitsenkefalia

text: Skitsenkefalia kuvattiin ensimmäistä kertaa vuonna 1946. Oireyhtymän maailmanlaajuisesta esiintyvyydestä ei ole tarkoin tutkittua tietoa.


title: Austin Powers – kumma jätkä

text: Austin Powers – Kumma jätkä on vuonna 1997 valmistunut yhdysvaltalainen komediaelokuva. Koomikko Mike Myers paitsi näyttelee elokuvassa kahta roolia, on myös käsikirjoittanut ja osin tuottanut elokuvan. Muita keskeisiä näyttelijöitä ovat Elizabeth Hurley, Seth Green, Michael York ja Robert Wagner. Myersin aiemmista "Wayne’s World" -elokuvista tuttu alapäähuumori kukkii myös tässä ja elokuvan kahdessa jatko-osassa "Austin Powers – agentti joka tuuppasi minua" ja "Austin Powers ja kultamuna".


title: Austin Powers – kumma jätkä

text: "Austin Powers" on parodia tyypillisestä agenttielokuvasta, ja juoni noudatteleekin hyvin pitkälti James Bond -elokuvista tuttua kaavaa, jossa suurrikollinen koettaa valloittaa maailman ja agentin tehtävä on estää se.


title: Austin Powers – kumma jätkä

text: Tarina alkaa vuodesta 1967. Brittiläinen herrasmiesagentti Austin Powers (Mike Myers) yrittää salamurhata arkkivihollisensa tri Pahan (Mike Myers) tämän omassa yökerhossa. Tri Paha pakenee laukaisemalla itsensä Bob’s Big Boy -patsaaksi naamioidulla raketilla avaruuteen. Samalla hän myös syväjäädyttää itsensä. Powers suostuu vapaaehtoisesti syväjäädytykseen, jotta hänet voidaan sulattaa myöhemmin tri Pahan palatessa.


title: Austin Powers – kumma jätkä

text: Kuluu kolmekymmentä vuotta. Vuonna 1997 tri Paha palaa takaisin mukanaan uusia suunnitelmia maailman valloittamiseksi. Hän saa huomata, että hänen apurinsa Numero 2 (Robert Wagner) on muuttanut Pahan imperiumin Virtuconiksi, joka on useita miljardeja dollareita tuottava yhtiö. Vaikka tri Paha on näin ollen jo varakas, hän ehdottaa useita pahuuksia voidakseen kiristää maailmalta lisää rahaa, mutta kuulee, että jokainen niistä on jo tapahtunut. Lopulta hän tyytyy alkuperäiseen suunnitelmaansa varastaa ydinaseita ja pitää maailmaa niiden avulla panttivankina. Hänen apurinsa kehottavat häntä vaatimaan lunnaiksi 100 miljardia dollaria. Myöhemmin tri Paha saa myös tietää, että hänen apurinsa Frau Farbissina (Mindy Sterling) on käyttänyt hänen siemennestettään luodakseen hänelle keinotekoisesti pojan, Scott Pahan (Seth Green), joka kuuluu Y-sukupolveen. Scott kantaa isälleen kaunaa huolimatta tämän yrityksistä lähentyä poikansa kanssa terapian avulla.


title: Austin Powers – kumma jätkä

text: Kuultuaan tri Pahan paluusta Yhdistyneen kuningaskunnan puolustusministeriö sulattaa Powersin ja totuttaa hänet vuoteen 1997 agentti Vanessa Kensingtonin (Elizabeth Hurley) avulla. Vanessa on Powersin kanssa 1960-luvulla toimineen apulaisen, rouva Kensingtonin (Mimi Rogers), tytär. Powers saa pian huomata, että 1960-luvun usko vapaaseen rakkauteen on 1990-luvulla enää muisto vain, eikä hänen charminsa tehoa Vanessaan. Myöhemmin kaksikko näyttelee naimisissa olevaa pariskuntaa eräässä lasvegasilaisessa hotellissa, jossa he tapaavat Numero 2:en italialaisen sihteerin, Alotta Faginan (Fabiana Udenio). Powers murtautuu myöhemmin Alottan kattohuoneistoon etsimään tietoja ja makaa Alottan kanssa. Hän saa tietää tri Pahan ”Projekti Vulcanista”, jonka mukaan Paha ja hänen apurinsa aikovat porata ydinkärjen Maan sulaan ytimeen ja saada maailman jokaisen tulivuoren purkautumaan. Powersin paluusta kuullut tri Paha luo sarjan vietteleviä identtisiä naisrobotteja (fembotit), joiden tarkoitus on saada Powers pauloihinsa ja tappaa hänet. Sillä välin Powers pyytää Vanessalta anteeksi Alottan tapausta ja vannoo pysyvänsä aina Vanessan rinnalla.


title: Austin Powers – kumma jätkä

text: Myöhemmin kaksikko soluttautuu tri Pahan päämajaan, mutta Pahan apuri Random Task (Joe Son) nappaa heidät. Kun tri Paha on julistanut vaatimuksensa maailmalle, hän paljastaa vievänsä Projekti Vulcanin loppuun asti, vaikka saisikin lunnasrahat. Sitten hän asettaa Powersin ja Vanessan haiden syötiksi, mutta kaksikko pakenee helposti. Powers käskee Vanessan hakemaan apujoukkoja sillä välin, kun hän itse tuhoaa fembotit esittämällä striptease-tanssin, jota nämä eivät kestä. Vanessa palaa pian mukanaan brittiläisiä sotajoukkoja. Powers löytää ydinkärjen ohjausmekanismin ja sammuttaa sen viime hetkellä. Myöhemmin hän löytää tri Pahan rakennuksen pääkammiosta vierellään Alotta Fagina, joka pitelee Vanessaa panttivankinaan. Numero 2 ilmestyy kuitenkin paikalle ja ehdottaa Powersille sopimusta. Tri Paha ilmeisestikin tappaa Numero 2:en, pakenee takaisin rakettiinsa ja käynnistää tukikohdan itsetuhojärjestelmän. Vanessa iskee Alottan tajuttomaksi ja pakenee Powersin kanssa laitoksen räjähtäessä.


title: Austin Powers – kumma jätkä

text: Myöhemmin Powers ja Vanessa menevät naimisiin, mutta häämatkalla Random Task hyökkää heidän kimppuunsa. Powers päihittää salamurhaajan, ja pariskunta siirtyy hotellin parvekkeelle katselemaan tähtiä. Powers huomaa taivaalla suurehkon tähden ja näkee kaukoputken kautta, että se on todellisuudessa tri Pahan kryogeeninen kammio. Aluksessa matkaava tri Paha vannoo kostoa.


title: Sabahattin Ali

text: Sabahattin Ali (myös "Sabaheddin Ali", 1906–1948) oli turkkilainen kirjailija ja saksan kielen opettaja.


title: Sabahattin Ali

text: Sabaheddin joutui vankilaan (1932–1933) kirjoitettuaan satiirisen runon vallanpitäjiä vastaan. Myöhemmin hän toimi musiikinopettajana ja toimittajana. Toimittajana ollessaan hän joutui jälleen vankilaan ja kuoli hämärissä oloissa yrittäessään pakoa Bulgariaan. Sabaheddin aloitti realistisen kertomuksen Turkin kirjallisuudessa. Hän kuvasi erityisesti maaseudun epäkohtia.


title: Ranskan presidentinvaali 2007

text: Ranskan presidentinvaali 2007 järjestettiin huhti–toukokuussa 2007. Keskustaoikeistolainen Nicolas Sarkozy voitti vaalin ja hänestä tuli uusi presidentti viideksi vuodeksi.


title: Ranskan presidentinvaali 2007

text: Ensimmäisen kierroksen suora kansanäänestys 12. ehdokkaan välillä järjestettiin sunnuntaina 22. huhtikuuta 2007. Yksikään ehdokas ei saanut 50 % tai suurempaa kannatusta, joten toinen kierros järjestettiin 6. toukokuuta 2007 kahden eniten ääniä saaneen ehdokkaan välillä, jotka olivat Nicolas Sarkozy ja Ségolène Royal.


title: Ranskan presidentinvaali 2007

text: Järjestyksessään vaali oli Viidennen tasavallan yhdeksäs.


title: Ranskan presidentinvaali 2007

text: Ensimmäisen kierroksen äänestysprosentti oli 83,77 ja toisen 83,97.


title: Ossi Elstelä

text: Oskar Nikolai (Ossi) Elstelä (ent. Elmstedt; 18. toukokuuta 1902 Tampere – 10. huhtikuuta 1969 Helsinki) oli suomalainen näyttelijä ja ohjaaja. Hän toimi myös käsikirjoittajana, lavastajana ja studiopäällikkönä. Elstelä oli revyyteatteri Punaisen Myllyn voimahahmo 1940–1960-luvulla.


title: Ossi Elstelä

text: Elstelän vanhemmat olivat mekaanikko Frans Oskar Elmstedt ja Emilia Vilhelmiina Alkula. Molemmat olivat antaumuksellisia harrastelijanäyttelijöitä. Pikku-Ossi pääsi kosketukseen teatterin kanssa vanhempiensa harrastuksen kautta. Muun muassa Talikkalan VPK:n näyttämöllä hän seurasi "leuka rampissa" isänsä suoriutumista kappaleessa "Punainen laukku". Ensimmäisen kerran tuleva näyttelijä oli teatterilavalla kymmenvuotiaana kappaleessa "Sotilaspoika". Elstelän isä halusi pojastaan teknikkoa. Ossi Elstelä opiskeli teollisuuskoulussa, kun hänen isänsä kuoli. Siihen päättyivät myös Elstelän teknikko-opinnot. Hän oli tuolloin 17-vuotias. Vuonna 1921 Elstelä pääsi Kymin Työväenyhdistyksen taloudenhoitajaksi Karhulaan, ja sitä kautta hän solmi yhteyksiä elokuvamaailmaan. Hän muun muassa soitti pianoa mykkäelokuvien, kuten "Koskenlaskijan morsian", säestykseksi.


title: Ossi Elstelä

text: Vuonna 1923 Elstelä kiinnitettiin Räisälän näyttämölle. Hän oli näyttämön johtaja, mutta myös eräänlainen jokapaikanhöylä: näyttelijä, vahtimestari ja kulissimaalari. Erityisesti hän ansioitui teatterivalaistuksen kehittämisessä. Vuonna 1925 Elstelä aloitti Savonlinnan Työväen Teatterissa näyttelijänä, kapellimestarina ja lavastajana. Hän rakastui seudun luontoon – ja näyttelijä Irja Lautiaan, jonka hän nai vuonna 1926. Kesäisin Elstelä työskenteli moottoripyörien parissa savonlinnalaisen peltisepän pajassa. Vuonna 1928 Elstelä siirtyi Suomen länsirannikon teollisuuskeskukseen Poriin. Hän toimi seitsemän vuotta Porin teatterin näyttelijänä, kapellimestarina ja lavastajana. Porissa hänen parhaat näyttelijäntyönsä olivat kappaleissa "Kirves iskee kiveen" ja "Nälkään kuollut taiteilija". Ensin mainitussa Elstelä näytteli Aleksis Kiveä; hän piti roolia yhtenä "elämänsä antoisimmista". Elstelä oli mukana myös porilaisessa "tohtorien triossa" pianistina.


title: Ossi Elstelä

text: Vuonna 1936 Ossi Elstelä siirtyi Suomen valtion stipendin turvin Helsingin Kansanteatteriin. Koiton salissa hän toimi näyttelijänä, lavastajana, ohjaajana sekä henkilökunnan päällikkönä, mutta viihtyi huonosti. Hän piti Kansanteatterin menoa "eräänlaisena henkisen silakkalaatikon syömisenä".


title: Ossi Elstelä

text: Nuoruudessaan Ossi Elstelä haaveili suurista sankariosista, mutta ajan myötä hän huomasi, etteivät ne sopineet hänen näyttelijänlaatuunsa. Hän teki taiteellisen täyskäännöksen ja vaihtoi vakavat roolit kupletteihin ja huvirooleihin. Niistä hän sai laajalti kiitosta. Arvostelijat saattoivat todeta: "Jo hänen tulonsa näyttämölle mainion ilmehtimisen seuraamana, puhumattakaan vuorosanoista, sai yleisön naurujänteet koetukselle – –." Omasta mielestään Elstelä ei ollut vakuuttava näyttämöllä.


title: Ossi Elstelä

text: Koitosta Elstelä siirtyi Suomi-Filmiin Valentin Vaalan apulaiseksi. Hän lavasti muun muassa ensimmäisenä Ansa & Tauno -filminä tunnetun kappaleen "Kaikki rakastavat" sekä klassikkoelokuvan "Juurakon Hulda". Lisäksi hän näytteli elokuvien sivurooleissa, kuten Simolan isäntää Vaalan elokuvassa "Niskavuoren naiset", jossa hänen vaimonsa näytteli keskeistä naisosaa. Erityisesti Elstelää kiitettiin suurelokuvan "Helmikuun manifesti" lavastuksesta. Elstelän esikoisohjaus valkokankaalla oli "Aatamin puvussa… ja vähän Eevankin" 1940.


title: Ossi Elstelä

text: Elstelä oli studiopäällikkönä Suomen Filmiteollisuuden menestyselokuvissa "Kulkurin valssi" (1941) ja "Kaivopuiston kaunis Regina" (1941). Vuonna 1943 hän ohjasi ja lavasti romanttisen klassikkoelokuvan "Katariina ja Munkkiniemen kreivi".


title: Ossi Elstelä

text: Vuonna 1945 Elstelä lopetti Suomi-Filmin palveluksessa ja aloitti vastaperustetun Iloisen Teatterin johtajana. Teatterin ensinäytös oli revyy "Lähtölaukaus" 21. maaliskuuta 1945. Näytelmä pantiin pystyyn poikkeusoloissa, Elstelä vastasi lavastuksesta, näyttelijöiden rekrytoinnista ja ohjauksesta. Lisäksi hän näytteli kyseisessä revyyssä. Iloinen Teatteri lakkautettiin kesäkuussa 1946. Heti sen jälkeen Elstelä käynnisti kabareen Helsingin Kaivohuoneella ja samana kesänä hän aloitti näytökset myös Pihlajasaaressa. Syyskuussa 1946 Elstelä aloitti Cabaret-Fennian Helsingin Mikonkadulla. Niin ikään vuonna 1946 aloitti toimintansa revyyteatteri Punainen Mylly. Elstelä oli sen kantavia voimia. Hän ohjasi lukuisia revyitä, kuten "Syntiset enkelit" (1945), "Musta kissa" (1946), "Se pyörii sittenkin" (1948) ja "Meksikon pikajuna" (1952). Lisäksi hän ohjasi muun muassa operetin "Rio Rita" (1950) nimiosassa Laila Jokimo.


title: Ossi Elstelä

text: Ossi Elstelä oli mukana myös näyttelijänä useimmissa Punaisen Myllyn revyissä. Maria Jotunin komediassa "Savu-uhri" (1958) hän puolestaan näytteli Ville Vehviläistä. Tuolloin Punainen Mylly oli siirtynyt Helsingin Alppilaan. 1960-luvulla Ossi Elstelä alkoi vetätyä taka-alalle teatterin toiminnasta. Vuosikymmenen puolivälissä Punaisen Myllyn toiminta lopetettiin. Vuonna 1963 koko Elstelän perhe oli mukana musiikkikomediassa "Kultakihara": Riitta Elstelä, Kristiina Elstelä, Ossi Elstelä ja Irja Lautia näyttelijöinä ja Esko Elstelä ohjaajana.


title: Ossi Elstelä

text: Punaisen Myllyn vuosina Elstelä oli edelleen mukana elokuvien teossa. Hän ohjasi useita komedioita ja näytteli niiden sivuosissa. Draaman puolella hän ohjasi muun muassa elokuvan "Kaunis Kaarina" 1955, jossa hän näytteli kievarin isäntää, Taneli-ukkoa. Teuvo Tulion viimeinen ohjaustyö "Sensuela" (1972) jäi myös Elstelän viimeiseksi valkokangastyöksi. Siinä hän näytteli päähenkilön isää, Aslakia. Rahoitusvaikeuksien vuoksi elokuvan julkaisuajankohta lykkääntyi ja Elstelä kuoli ennen elokuvan jälkiäänitysvaihetta. Hänen repliikkinsä jälkiäänitti näyttelijä Uolevi Vahteristo.


title: Ossi Elstelä

text: Elstelä avioitui näyttelijä Irja Elisabeth Lautiaisen (taiteilijanimeltään Irja Lautia) kanssa vuonna 1926. Ohjaaja Esko Elstelä (1931–2007) ja näyttelijät Riitta Elstelä (s. 1940) sekä Kristiina Elstelä (1943–2016) ovat Ossi ja Irja Elstelän lapsia.


title: Ossi Elstelä

text: Ossi Elstelä on haudattu Helsinkiin Malmin hautausmaalle kortteliin 66-6-164.


title: Mannasuurimo

text:
Mannasuurimot (vehnäsuurimot) ovat viljavalmiste. Mannasuurimot valmistetaan erottamalla vehnänjauhatuksen yhteydessä karkeat ydinrakeet mannasuurimoiksi. Niitä käytetään yleisimmin puurojen, vellien ja erilaisten jälkiruokien valmistukseen tai leivonnaisten kuohkeuttamisessa. Ne on säilytettävä kuivassa ja viileässä, suojassa voimakkailta hajuilta.
Mannasuurimoiden keittoaika vaihtelee tyypeittäin ja on keskimäärin 5–10 minuuttia.


title: Zetti

text: Armelino Donizetti Quagliato, pelaajanimeltään Zetti (s. 10. tammikuuta 1965 Capivari, Brasilia) on brasilialainen jalkapallomaalivahti. Pelaajauransa jälkeen hän on toiminut eri joukkueiden valmentajana Brasilian Série A:ssa.


title: Zetti

text: Zetti pelasi koko uransa Brasiliassa. Parhaat saavutukset hän sai pelatessaan São Paulo Futebol Clubessa vuosina 1990–1996. Brasilian jalkapallomaajoukkueessa hän pelasi 17 maaottelua. Zetti oli kakkosmaalivahti Brasilian joukkueessa, joka voitti maailmanmestaruuden vuoden 1994 MM-kisoissa.


title: Gordini

text: Gordini oli Formula 1-talli vuosina 1950-1956.


title: Gordini

text: Amédéé Gordini, autosuunnittelija perusti tallin 1950, ja jo vuonna 1952 Gordinin autot olivat ainoat, jotka pystyivät pistämään kampoihin Ferrarille. Alussa Gordini teki paljon yhteistyötä Simcan kanssa.


title: Gordini

text: Gordinit olivat nopeita ja kevyitä, mutta harvemmin kestivät koko kisan pituutta. Positiivinen poikkeus oli MM-sarjaan kuulumaton Reimsin GP, jossa Jean Behra oli ylivoimainen Gordinilla.


title: Gordini

text: MM-sarjassa Gordini saavutti muutaman palkintopallisijoituksen, mutta F1-autojen kehitysvauhti oli jo 1950-luvulla liian kovaa pienelle tallille. Amédéé Gordini myi tallinsa Renault'lle ja jäi firmaan tekemään kehitystyötä.


title: Gordini

text:
Lihavoitu merkitsee paalupaikkaa ja "kursivoitu" kilpailun nopeinta kierrosta.
† = Jaettu auto.


title: Hello Kitty

text: Hello Kitty () on joukko japanilaisen Sanrio-yhtiön hahmoja, joista tunnetuin on kuvitteellinen hahmo "Kitty White". Kitty esiintyy sarjakuvissa ja animaatiosarjoissa sekä on myös koristeaihe laajassa Hello Kitty -tuotesarjassa. Kitty on valkoinen, keltanenäinen kissamainen hahmo, jonka vasemmassa korvassa on yleensä punainen rusetti. Usein Hello Kitty -sanaa käytetäänkin virheellisesti viittaamaan itse Kitty White -hahmoon. Kitty White ei vastoin yleistä uskomusta ole kissa, vaan pieni tyttö. Hahmo on britti, rakastaa omenapiirakkaa ja hänen vanhempiensa nimet ovat George ja Mary White.


title: Hello Kitty

text: Kittyn suunnitteli Yūko Shimizu vuonna 1974 rahakukkaron koristekuvaksi Sanriolle. Hello Kitty -tuotevalikoima on sittemmin laajentunut kattamaan muun muassa koriste-esineet, vaatteet, nuket, tarrat, koulutarvikkeet ja kortit, ja Kitty Whitesta on tullut Sanrion monista eläinhahmoista maailmanlaajuisesti suosituin. Suomessa Egmont julkaisee "Hello Kitty" -lehteä. Hello Kitty on myös vakiosarja japanilaisessa shōjomangalehti Ribonissa. Kitty Whitesta on tehty myös useita animaatiosarjoja, joista yhtä on näytetty Suomessa Sub Juniori ja Sub -kanavalla.


title: Hello Kitty

text: Kittyn perheeseen kuuluu Kittyn lisäksi isä (George White), äiti (Mary White) ja Kittyn kaksossisko Mimmy. Kittyn ystäviä ovat muun muassa apinasisarukset Tim ja Tammy, Kathy-pupu, Fify-lammas, Tracy-majava ja Jody-koira. Kittyn pituus on viisi omenaa ja paino kolme omenaa. Kittyllä on myös kissa nimeltä Charmmy.


title: Konseptiauto

text: Konseptiauto on prototyyppi, jossa esitellään automerkin tai mallin uutta muotoilua ja tekniikkaa. Autot esitellään yleensä ensimmäistä kertaa suurissa autonäyttelyissä. Valmistaja testaa näin uudistuksia medialla ja yleisöllä ja kehittää palautteen pohjalta tulevaa tuotantoautomallia. Autot saattavat olla hyvinkin moderneja ja niitä valmistetaan harvoin useita kappaleita eivätkä ne myöskään päädy sellaisenaan tuotantoon. Kuuluisan automuotoilijan Harley J. Earlin luoma Buick Y-Job vuodelta 1938 oli ensimmäinen tunnettu konseptiauto.


title: Evoluutio – kriittinen analyysi

text: Evoluutio – kriittinen analyysi on saksalaisten Siegfried Schererin ja Reinhard Junkerin kirjoittama oppikirja, jonka Weyel-kustannusyhtiö julkaisi ensimmäisen kerran vuonna 1998. Matti Leisolan toimittama suomennos julkaistiin ensimmäisen kerran vuonna 2000. Kirjan kirjoittajat omaksuvat näennäistieteellisen käsityksen "älykkäästä suunnittelusta" – nimittäin, että elämästä näkyy todisteita siitä, että sen olisi suunnitellut kirjassa erikseen nimeämätön älyllinen toimija. Aatteen kannattajat kuitenkin ymmärtävät, että tämä viittaa kristinuskon Jumalaan. Kirjan kirjoittajat esittävät lukuisia väitteitä evoluution tieteellistä teoriaa vastaan.


title: Evoluutio – kriittinen analyysi

text: Suomennokselle julkaistiin vuonna 2014 "Evoluutio ja biologinen informaatio" -niminen jatko-osa.


title: Evoluutio – kriittinen analyysi

text: Kirjan taustalla on noin viidentoista vuoden työ. Kirjan ensimmäiset versiot ilmestyivät saksan kielellä kolmena eri painoksena (1986, 1988, 1992) nimellä "Entstehund und Geschichte der Lebewesen" ja vuonna 1998 täysin uudistettuna nimellä "Evolution – ein kritisches Lehrbuch", joka muodostaa suomenkielisen teoksen rungon.


title: Evoluutio – kriittinen analyysi

text: Aino-lehdessä julkaistun artikkelin mukaan Matti Leisola perusti Datakirjat-kustannusyhtiön vuonna 2000 koska suomalaiset kustantamot kieltäytyivät julkaisemasta hänen suomentamaa versiota "Evolution – ein kritisches Lehrbuch" -kirjasta. Datakirjat julkaisi "Evoluutio – kriittinen analyysi" -nimisen suomennoksen ensimmäisen painoksen vuonna 2000 ja toisen, täydennetyn painoksen vuonna 2007.


title: Evoluutio – kriittinen analyysi

text: Vuonna 2014 Datakirjat julkaisi 125-sivuisen "Evoluutio ja biologinen informaatio" -nimisen jatko-osan "Evoluutio – kriittinen analyysi" -kirjalle. Jatko-osa perustui myös "Evolution – ein kritisches Lehrbuch" -nimiseen kirjaan. Suomenkielisen version toimittivat Matti Leisola ja Pekka Reinikainen.


title: Evoluutio – kriittinen analyysi

text: Kirjalle myönnettiin "Deutscher Schulbuchpreis" -palkinto vuonna 2002. Saksalainen lautakunta on myöntänyt palkinnon vuodesta 1990 asti teoksille, jotka välittävät "kunnioitusta Jumalaa kohtaan".


title: Evoluutio – kriittinen analyysi

text: Vuonna 2006 Jussi K. Niemelä ja Osmo Tammisalo kirjoittivat Skeptikko-lehdessä, että kirja oli täynnä harhaanjohtamista ja näennäistieteelle ominaista "kiemurtelua". Heidän loppupäätelmä oli, että "luomisoppi on pahassa kriisissä, jos hyväntahtoiset professoritkin joutuvat harrastamaan näin kieroja temppuja, harhauttamista, valheellisuutta ja yhteydestään irrotettuja sitaatteja".


title: Evoluutio – kriittinen analyysi

text: Euroopan neuvoston "Committee on Culture, Science and Education" -lautakunnalla vuonna 2007 ollut Anne Brasseur viittasi kirjaan negatiivisena esimerkkinä siitä, miten joissakin Euroopan maissa on esiintynyt vastustusta Darwinin teorian opetusta kohtaan.Suomeksi toimittanut:Avustajina:


title: Amon (Formula 1 -talli)

text: Amon oli kilpa-ajaja Chris Amonin epäonnistunut yritys perustaa oma Formula 1 -talli.


title: Amon (Formula 1 -talli)

text: Hän rahoitti suurimman osan projektista itse, ja hänelle jäi yrityksestä suuret velat. Gordon Fowell suunnitteli Amon-Ford AF101:n perinteisen kaavan mukaan, joskin autossa oli eräitä myöhemmin yleistyneitä ratkaisuja, kuten polttoainetankin sijoittaminen kuljettajan ja moottorin väliin sekä titaanin käyttäminen auton ripustuksissa.


title: Amon (Formula 1 -talli)

text: Ensiesiintyminen Formula 1:ssä oli 1974 Espanjan GP:ssä, jossa Amon selviytyi 23. lähtöruutuun. Kilpailussa hän keskeytti jarruvian vuoksi. Yritykset päästä mukaan seuraaviin viiteen kilpailuun epäonnistuivat ja talli päätti sulkea ovensa.


title: Lin Yutang

text: Lin Yutang, myös "Lin Jutang" (1895–1976) oli kiinalais-yhdysvaltalainen kirjailija. Hän toimi Singaporen yliopiston rehtorina vuodesta 1954.


title: Lin Yutang

text: Lin Yutang kirjoitti sekä kiinaksi että englanniksi. Tuotanto käsittää mietekirjoja, romanttisesti Kiinaa kuvaavia romaaneja ja Kiinaa käsitteleviä kirjoja. Hän käänsi klassisia kiinalaisia tekstejä englanniksi.


title: R.E.X. Records

text: R.E.X. Records oli itsenäinen levy-yhtiö, joka toimi 1980-luvun lopulta lähtien, kunnes ajautui taloudellisiin vaikeuksiin vuonna 1995.


title: R.E.X. Records

text: Yhtiö oli erityisen aktiivinen kristillisen metallimusiikin parissa, vaikka sen tiettyjen yhtyeiden kuten Circle of Dustin tuotantoa myytiin erityisesti maallisissa levykaupoissa. Tytäryhtiöitä olivat Storyville Records ja Street Level Records, jotka perusti Randy Stonehill.


title: R.E.X. Records

text: Diamante Music Group jakeli yhtiön levyjä kristillisillä markkinoilla vuoteen 1994 saakka, kunnes jakelija vaihdettiin Light Distributioniin, jonka omisti Platinum Entertainment. Valtavirran markkinoilla yhtiön tuotantoa jakeli R.E.D., jonka omisti Relativity Records.


title: R.E.X. Records

text: R.E.X. Recordsin entinen työntekijä Alex Parker perusti Flying Tart -yhtiön vuonna 1990.


title: Ääntöpaikka

text: Konsonantin ääntöpaikka eli artikulaatiopaikka kertoo missä kohdassa ääntöväylää muodostetaan äänteen laatuun olennaisimmin vaikuttava kapeikko aktiivisen (esimerkiksi kielen osa) ja passiivisen puhe-elimen (esimerkiksi kitalaki) avulla. Kullakin kielessä kuin kielessä käytettävällä äänteellä on sille ominainen ääntötapa, ääntöpaikka ja fonaatio.


title: Ääntöpaikka

text: Jokaiseen ääntöpaikkaluokkaan liitetään aktiivinen ja passiivinen "artikulaattori" eli ääntämiseen osallistuva puhe-elin. Esimerkiksi []:n kaltaisissa bilabiaalisissa äänteissä alahuuli liikkuu kohti paikallaan pysyvää ylähuulta, jolloin alahuuli lasketaan aktiiviseksi ja ylähuuli passiiviseksi artikulaattoriksi. Labiodentaalisissa äänteissä, joihin muun muassa []-äänne kuuluu, samainen alahuuli liikkuu ylöspäin, mutta passiivisena artikulaattorina toimivat ylähampaat. Passiiviseen kovaan kitalakeen taas voi aktiivisena artikulaattorina koskea niin kielen kärki kuin kielen selkäkin. Ensimmäisessä tapauksessa puhutaan retrofleksisesta ääntymäpaikasta ja jälkimmäisessä palataalisesta.


title: Ääntöpaikka

text: Aktiivisia artikulaattoreita lasketaan tavallisesti olevan viisi: huulet (labiaaliset äänteet), kielen notkea etuosa (koronaaliset äänteet), kielen keski- ja takaosa (dorsaaliset äänteet), kielen tyvi yhdessä kurkunkannen eli epiglottiksen kanssa (radikaaliset äänteet) ja kurkunpää (laryngaaliset äänteet). Kaikki näistä voivat toimia toisistaan riippumatta. "Kaksoisartikulaatiossa" yhden äänteen muodostamiseen käytetään yhtäaikaisesti kahta eri aktiivista artikulaattoria.


title: Ääntöpaikka

text: Passiivisten artikulaattorien rajat eivät ole yhtä selviä. Kielen kärki tai selkä voivat liikkua esteettä pitkin kitalakea ja hammasvallia ilman, että pienet paikanmuutokset vaikuttaisivat merkittävästi äänteen laatuun. Lingvolabiaalinen ääntöpaikka liittyy saumattomasti interdentaaliseen, tämä taas dentaaliseen ja edelleen alveolaariseen, palataaliseen, velaariseen ja uvulaariseen. Monesti äänne voidaan tuottaa jossakin kahden nimetyn ääntöpaikan välimaastossa.


title: Ääntöpaikka

text: Myös aktiivisilla artikulaattoreilla kielen etuosa voidaan laskea jatkumoksi, jossa kielen kärjen alapinta (subapikaaliset äänteet) liittyy asteetta kielen kärkeen (apikaaliset äänteet) ja edelleen kielen lapaan (laminaaliset äänteet).


title: Ääntöpaikka

text:
Konsonantteja, joilla on sama ääntöpaikka mutta eri ääntötapa tai fonaatio, kutsutaan "homorgaanisiksi". Esimerkiksi suomen kielen äänteet [] lausutaan kutakuinkin samassa kohtaa suuta siten, että kielen lapa koskettaa hammasvallia. Niiden ääntymäpaikka on alveolaarinen ja ne ovat keskenään homorgaanisia. Monissa kielissä nasaaleihin liittyy sääntö, jonka mukaan toisen konsonantin edellä ne ääntyvät homorgaanisina. Näin esimerkiksi suomessa sanan "elinpiiri" keskellä oleva konsonanttiyhdistelmä äännetään tavallisesti [], koska [] ja [] ovat kumpikin bilabiaalisia äänteitä. Sanassa "elinkeino" konsonanttiyhdistelmä äännetään [], koska edelleen [] ja [] ovat kumpikin velaarikonsonantteja.Kaikkiin yllä oleviin ääntöpaikkoihin voi liittyä nasaalisuutta ja lateraalisuutta.
Joissakin kielissä esiintyy konsonantteja, joita tuotettaessa suuonteloon luodaan yhtäaikaisesti kaksi yhtä suurta kapeikkoa. Äänteellä voidaan siis laskea olevan kaksi eri ääntöpaikkaa. Ilmiötä kutsutaan kaksoisartikulaatioksi. Kaksoisartikuloidun äänteen aktiivisten artikulaattoreiden tulee olla riippumattomia toisistaan, joten siihen voi osallistua enimillään yksi kustakin artikulaattoriluokasta labiaalinen, koronaalinen, dorsaalinen ja radikaalinen. Äänirakoa eli glottista ei tässä yhteydessä yleensä lasketa artikulaattoriksi, vaikka siinä muodostetaankin monelle äänteelle ominainen sointi. Varsinaista kapeikkoa ei glottiksessa voi kuitenkaan muodostaa. Kaksoisartikulaatiota esiintyy muun muassa monissa länsiafrikkalaisissa kielissä, joissa tavallisia äänteitä ovat labiovelaariset klusiilit [] ja []. Esimerkki tällaisesta kielestä on Nigeriassa puhuttava joruba.


title: Ääntöpaikka

text: Muita maailman kielissä esiintyviä kaksoisartikulaatioita ovat labioalveolaariset konsonantit [], jotka löytyvät itsenäisinä äänteinä ainoastaan Papua-Uudella-Guinealla puhuttavasta yélî dnyen kielestä. Somalin kielessä taas on uvulaariepiglottaalinen klusiili [].


title: Ääntöpaikka

text: Tavallisempi ilmiö maailman kielissä on lisäartikulaatio eli sekundaariartikulaatio. Tässä suuhun muodostetaan yksi kapeikko, joka lasketaan äänteen pääasialliseksi ääntöpaikaksi. Sen lisäksi ääntöväylän jokin toinen osa lähestyy jotakin toista – tai samaakin – passiivista artikulaattoria niin, että siitä syntyy puolivokaalimainen lisäsävy äänteelle. Tällöin puhutaan esimerkiksi "labialisoituneista labiaaleista" tai "palatalisoituneista velaareista".


title: Ääntöpaikka

text: Tyypillisiä lisäartikulaatioita ovat:


title: Connaught Engineering

text: Connaught Engineering (tai lyhyemmin Connaught) oli Formula 1 -autoja ja urheiluautoja valmistava yritys, joka esiintyi Formula 1 -sarjassa vuosina –.


title: Connaught Engineering

text: Tallin perustivat suunnittelija Rodney Clarke ja insinööri Mike Oliver. Auton ajettavuus oli hyvä, mutta moottoritehoissa se jäi paljon jälkeen aikansa parhaista. MM-sarjan ulkopuolella talli saavutti voittojakin, mutta MM-sarjassa paras saavutus oli Ron Flockhartin kolmas sija Italian GP:ssä 1956.


title: Connaught Engineering

text: ‡ = Jaettu auto.


title: Blade of the Immortal

text: Blade of the Immortal on japanilaisen Hiroaki Samuran (s. 17. helmikuuta 1970) vuonna 1994 luoma toimintapainotteinen mangasarjakuva. Sarjakuva on voittanut lukuisia palkintoja, joista merkittävin on kenties Eisner-palkinto parhaasta ulkomaisen sarjakuvan yhdysvaltalaisjulkaisusta vuodelta 2000. Sarjakuvan tapahtumat sijoittuvat Tokugawa-kauden Japaniin, tarkemmin sanottuna 1780-luvulle. Sarjakuvan päähenkilö on Manji, joka on liki kuolematon soturi. Hänen naispuolinen toverinsa on Rin Asano. Muita keskeisiä hahmoja ovat Kagehisa Anotsu ja Taito Magatsu


title: Blade of the Immortal

text:
Blade of the Immortal ilmestyy englanniksi Dark Horse Comicsin kustantamana.
Lehtiversioista koottuja albumeita ilmestyy yhteensä 31 kappaletta.


title: EuroBrun

text: EuroBrun oli pieni Formula 1 -talli, joka toimi F1-kausilla 1988–1990 vaatimattomalla budjetilla. EuroBrun-talli osallistui kaikkiaan 46 osakilpailuun saavuttamatta MM-pisteitä.


title: EuroBrun

text: Italialaisen Paolo Pavanellon Formula 3 -sarjassa menestyneen Euroracingin ja sveitsiläisen Walter Brunin urheiluautosarjoissa hyviä tuloksia saaneen tallien yhdistämisestä syntyi EuroBrun. Debyyttikaudella tallin kuljettajina toimivat Oscar Larrauri ja Stefano Modena. EuroBrun oli kärkiautoja noin 5 sekuntia hitaampi kierrosajoissa ja tallin parhaaksi tulokseksi jäi Modenan 11. sija Unkarin GP:stä 1988. Kanadan GP:ssä EuroBrun ajoi aika-ajoissa 15. lähtöruutuun, joka oli tallin paras aika-ajosuoritus sen F1-historian aikana.


title: EuroBrun

text: Kaudella 1989 ajatettiin vain yhtä EuroBrunia, muttei talli päässyt osallistumaan yhteenkään GP:hen, vaan karsiutui tai esikarsiutui niissä kaikissa.


title: EuroBrun

text: Kausi 1990 jäi EuroBrunin viimeiseksi. USA:n GP:n 13. sija jäi kauden ainoaksi sijoitukseksi ja talli vetäytyi F1-sarjasta Espanjan GP:n 1990 jälkeen.


title: Walter Lippmann

text: Walter Lippmann (1889–1974) oli yhdysvaltalainen toimittaja ja kirjailija.


title: Walter Lippmann

text: Lippmann opiskeli filosofiaa ja valtiotiedettä Harvardin yliopistossa ja ryhtyi sitten lehtimieheksi. The New Republic -lehden ohella Lippmann tunnettiin New York Herald Tribunen liberaalina kolumnistina, josta tuli esikuva monille kansainvälisen politiikan toimittajille ympäri maailman. Muun muassa Max Jakobson ilmaisee teoksessaan "Pelon ja toivon aika" suurta arvostusta Lippmannia kohtaan.


title: Walter Lippmann

text: Lippmann oli mukana valmistelemassa Versailles’n rauhankonferenssia. Hän arvosteli kolumneissaan hyvin voimakkaasti Vietnamin sotaa. Hän sai Pulitzer-palkinnon 1958 ja 1962 kolumnistina.


title: Walter Lippmann

text: Lippmannin kolumneja julkaisi myös Helsingin Sanomat. Lehtitekstiensä ohella Lippmann julkaisi kymmeniä kansainvälistä politiikkaa kuvaavia kirjoja, joista vuoden 1947 "The Cold War" antoi nimen kylmän sodan aikakaudelle."


title: Mateo Flecha vanhempi

text: Mateo Flecha (1481–1553) oli espanjalainen renessanssiajan säveltäjä. Flecha syntyi Pradesin alueella Tarragonan maakunnassa. Hänen uskotaan opiskelleen musiikkia Barcelonassa. Flecha opetti musiikkia keisari Kaarle V:n tyttärille ja sävelsi lukuisia ensaladoja. Hän kuoli munkkiluostarissa vuonna 1553. Flechasta käytetään lisänimeä "vanhempi" erotukseksi hänen veljenpojastaan, Mateo Flecha nuoremmasta, joka oli säveltäjä hänkin.


title: Mateo Flecha

text: Mateo Flecha voi tarkoittaa kahta eri henkilöä, molemmat espanjalaisia renessanssisäveltäjiä:


title: Hesketh Racing

text: Hesketh Racing oli aikoinaan yksi värikkäimmistä Formula 1 -sarjaan osallistuneista talleista. Brittiläinen Hesketh toimi kausilla 1973–1978.


title: Hesketh Racing

text: Lordi Thomas Alexander Fermor-Hesketh peri suuren määrän rahaa, ja alkoi kuluttaa niitä kilpa-autoiluun. Hän oli kolmas paroni, joka toi omaa nimeään kantavan tallin Formula 1:een, vuonna 1973.


title: Hesketh Racing

text: Auto hankittiin Marchilta ja samalla paroni houkutteli tallin pääinsinöörin Harvey Postlethwaiten huolehtimaan siitä. Kuljettaja saatiin Marchin F3-tallista potkut saaneesta James Huntista.


title: Hesketh Racing

text: Ensimmäisellä kaudella Hunt ajoi kolme kertaa pisteille ja sijoittui kuljettajien MM-sarjassa kahdeksanneksi. Menestyksen innoittamana Hesketh ilmoitti, että haluaa seuraavalle kaudelle oman auton. Postlethwaite suunnitteli Hesketh 308:n, jolla Hunt saavutti kolme palkintopallisijaa ja oli taas kahdeksas ajajien MM-sarjassa. Alussa ulkopuolisista sponsoreista kieltäytynyt Hesketh alkoi ajautua rahoitusvaikeuksiin. Kaudella 1975 Hunt ajoi edellisvuoden autoa, jota Postlethwaite oli uusinut. Kauden puolivälissä Hunt voitti Hollannin GP:n ja ajoi lisäksi kolme kertaa toiseksi. MM-sarjassa hän oli neljäs.


title: Hesketh Racing

text: Hesketh ei kuitenkaan pystynyt enää rahoittamaan talliaan ja vuoden lopulla hän myi sen kanadalaiselle Walter Wolfille. Tallin nimi säilyi Heskethinä kaudelle asti, kunnes maksukuljettajia ajattanut ja useista uloskarsiutumisista kärsinyt talli lopetti toimintansa kesken kauden.


title: Hesketh Racing

text: Paksunnos tarkoittaa paalupaikkaa ja "kursivoitu" tarkoittaa kilpailun nopeinta kierrosta.


title: BOOTP

text: BOOTP ("Bootstrap Protocol") on tietoliikenteessä UDP-verkkoprotokollaa hyödyntävä protokolla, jolla palvelin voi jakaa verkon asiakkaalle IP-osoitteen automaattisesti. Protokolla määritellään RFC 951:ssa. BOOTP käyttää UDP-portteja 68 ja 67.


title: BOOTP

text: BOOTP:n tarkoitus on jakaa IP-osoite jo koneen käynnistyessä (bootstrap-vaiheessa), jonka jälkeen levytön työasema voi hakea käyttöjärjestelmän ytimen TFTP-palvelimelta. Myöhemmin myös eräät PC:n verkkokortit, kuten 3Comin 3c905c, jos siihen on asennettu tarvittava BIOS-piiri, hyödynsivät BOOTP:tä ja osasivat hakea koneen käynnistyslevykettä vastaavan sisällön verkosta.


title: BOOTP

text: BOOTP:n käyttötarkoitus on lähes sama kuin RARP:n, mutta RARP on sidottu Ethernet-verkkoihin. DHCP on perustaltaan hyvin samankaltainen kuin BOOTP, mutta monimutkaisempi, ja suurin osa DHCP-palvelimista osaa toimia myös BOOTP-palvelimina. Myöhemmin Intel kehitti oman PXE-prokollan toteuttamaan samanlaisen koneen verkkokäynnistyksen mahdollistavan tekniikan.


title: Kainkoira

text: Kainkoira, joulukuuhun 2012 asti pelkkä "kai", on japanilainen koirarotu. Se onkin yksi maan kuudesta alkuperäisestä pystykorvarodusta, ja kuuluu keskikokoisiin "shika inu" -rotuihin. Sitä pidetään kotimaassaan kansallisaarteena, ja sitä on kasvatettu vuosisatojen ajan. Se on äärimmäisen harvinainen koira jopa Japanissa ja on sukua muille japanilaisille pystykorville. Kaikista Japanin kansallisista koirista kainkoira on ehkä epätavallisimman näköinen. Sen silmäänpistävin piirre on brindle turkki, japaniksi torage (= tiikeriturkki), minkä takia koiraan viitataan joskus sanalla "tora inu", tiikerikoira, tai "kai tora". Turkin värit voidaan jakaa kolmeen ryhmään, pohjavärin ja raitojen vahvuuden perusteella: musta brindle ("kuro tora"), punainen brindle ("aka tora"), sekä ruskea brindle ("chu tora"), mutta musta brindle on yleisin.


title: Kainkoira

text: Kainkoira on keskikokoinen koira, jolla on kiilamainen pää ja pystyt korvat. Uroksen säkäkorkeus on 47–55 cm ja nartun 42–49 cm. Häntä on tiheä ja asettunut korkealle. Häntä voi olla kannettuna joko sirpillä tai kiertyneenä. Kun kainkoira metsästää, häntä joskus suoristuu taakse tai nousee suoraan ylöspäin. Hännän pitäisi olla vähintään tarpeeksi pitkä ylettämään kintereeseen. Raajojen tulee olla vahvat ja kinnerten hyvin kehittyneet, jotta ne antaisivat oikean kuvan koiran alkuperäisestä vuoristoelämästä. Kainkoiralla on keskipitkä kaksinkertainen turkki, pitempi kuin shiballa, mutta lyhyempi kuin akitalla. Peitinkarva on karheaa ja suoraa ja voi olla littana tai vartalosta hieman ulkoneva. Aluskarva on tiheää ja pehmeää. Kaikki brindlet värit ovat samanarvoisesti hyväksyttyjä. Pennuilla on syntyessään yleensä mustat turkit. Brindle on parhaillaan koiran ollessa 3-5 vuotias. Hyvin erottuva brindle on vahvasti suositeltava. Hieman valkoista sallitaan koiran rungossa. Valkoinen ei saisi koskaan sekoittua vartalon turkkiin.


title: Kainkoira

text: Kainkoira on jykevä, lihaksikas koira, jolla on poikkeuksellinen rohkeus ja kunto. Kainkoiran tiedetään jopa kiipeävän puihin ja uivan saalista tavoitellessaan. Perinteiset japanilaiset kirjoitukset kuvaavat kaita luonnollisena metsästäjänä, luotettavana vartijana ja erittäin omistautuneena isännälleen. Uskotaan myös, että mikäli sen omistajan henki on uhattuna, kainkoira taistelee kuolemaansa saakka puolustaessaan isäntäänsä. Kainkoirat voivat olla melko varautuneita vieraita kohtaan, mutta ne ovat silti hyvin ystävällisiä, eivätkä käyttäydy aggressiivisesti muita koiria kohtaan. Ne vaativat kuitenkin paljon sosiaalisuutta heti pennusta lähtien ettei koirasta tulisi arka tai aggressiivinen. Kainkoirat ovat myös lapsiystävällisiä. Se on yhden omistajan koira: se kiintyy mieluummin vain yhteen omistajaan, kuin koko perheeseen. Kainkoirat tarvitsevat järkähtämätöntä ja rakastavaa koulutusta kärsivälliseltä omistajalta. Rotu oppii nopeasti ja sillä on hyvä arviointikyky: joitain kainkoiria on koulutettu pelastuskoiriksi. Se saattaa näyttää villiltä, mutta on hyvä ymmärtämään omistajansa tunteita.


title: Kainkoira

text: Kainkoiraa käytettiin yhteen aikaan metsästykseen ja se tuli alun perin nykyisestä Yamanashin prefektuurista, entisestä Kai no kunista (mistä nimikin on lähtöisin), ennen kuin se levisi eteläisille Japanin Alpeille. Kainkoirat voidaan jakaa kahteen kategoriaan sen perusteella, mitä riistaa ne koulutettiin metsästämään: villikarjutyyppiin, sekä peuratyyppiin. Rodun on arveltu kehittyneen Ashiyasun kylässä, mikä koostui suurimmaksi osaksi metsästävistä perheistä. Täten sen selviytyminen riippui täysin voimakkaista ja hurjista koirista, jotka pystyivät metsästämään pienissä laumoissa ja kyläläiset omistautuivat koirilleen olennaisena osana elämässään. Nämä tekijät saattoivatkin vaikuttaa siihen, että kainkoira on hyvin puhdas ja tasapainoinen rotu. Siitä tehtiin suojelukohde 1933, aiemmin kuin mistään muusta japanilaisesta koirarodusta.Kai Ken Aigokai (Kai Dog Protection Society - KKA) on vanhin ja ylivoimaisesti suurin Kai-rekisteri, joka rekisteröi joka vuosi noin 800-900 pentua. Heidän toimistonsa sijaitsee edelleen Yamanashissa, ja klubilla on vuosittain kaksi kelloa (näyttelyitä) keväällä ja syksyllä.


title: Kainkoira

text:
Kainkoiria on rekisteröity Suomessa 14 yksilöä (v. 2015), mutta Suomessa asuu 10 yksilöä. Se oli myös ensimmäinen Suomeen rantautunut shika inu: huhtikuussa 2009 Suomeen tuotiin ensimmäinen yksilö Yhdysvalloista Classy's-kennelistä. Vuonna 2011 tuotiin Japanista uros, vuonna 2012 Tanskasta Sankt Xandors -kennelistä toinen uros ja vuonna 2013 Japanista narttu. Vuoden 2012 lopulla Gekkoo No -kenneliin syntyi Suomen ensimmäinen ja tähän mennessä ainoa pentue, joka polveutuu osittain japanilaisista ja osittain amerikkalaisista linjoista.
2.3.2015 syntyi Blanco Estrella kenneliin pentue joka polveutuu täysin Japanilaisista linjoista. Pentueen vanhemmat ovat kumpikin japanin tuonteja ja KKA rekisterissä. Kennel Blanco Estrella on Euroopan ensimmäinen kennel joka on hyväksytty KKA;n jäseneksi.


title: Kainkoira

text: Japanese Dogs Akita, Shiba, and Other Breeds (Michiko Chiba)


title: Afganistanin maakunnat

text: Afganistan koostuu 34:stä maakunnasta ("velayat"):


title: Pesuhuone

text: Pesuhuone on yleensä nimenomaan peseytymistä varten tarkoitettu huone, toisin kuin kylpyhuone. Pesuhuone on usein sijoitettu saunan yhteyteen. Pesuhuone toimii joskus myös pukeutumistilana.


title: Pesuhuone

text: Pesuhuoneessa on yleensä vähintään suihku. Pesuhuoneessa saattaa olla myös kylpyamme tai poreamme. Pesuhuone on yleensä laatoitettu tai päällystetty muovimatolla. Pesuhuoneessa saattaa olla myös paneloituja osia (esimerkiksi katto).


title: Pesuhuone

text: Piirustusmerkintänä käytetään lyhennettä PH, PSH tai PESUH.


title: Leberin tauti

text: Leberin tauti on perinnöllinen mitokondrioiden toimintahäiriö, joka aiheuttaa vaikean näkövamman.


title: Leberin tauti

text: Leberin tauti puhkeaa yleensä elämän kolmannella vuosikymmenellä; tästä saattaa kuitenkin olla merkittäviäkin poikkeuksia. Näkö alkaa hämärtyä ensin toisessa silmässä, ja se voi nopeastikin sokeutua. Myös toisen silmän näkö alkaa heiketä tämän jälkeen. Useimmilla potilailla sairauteen ei liity muita oireita kuin näkövamma.


title: Leberin tauti

text: Toistaiseksi tuntemattomasta syystä 80 prosenttia kaikista Leberin tautiin sairastuneista on miespuolisia. Joillakin potilailla ilmenee näkövamman lisäksi keskushermostoperäisiä oireita.


title: Leberin tauti

text: Leberin taudille ei tunneta parantavaa hoitoa.


title: OSCA

text: OSCA () oli italialainen kilpa-autojen valmistaja, joka kilpaili Formula 1 -sarjassa kausilla – (ja Cooperin asiakastallina 1959).


title: OSCA

text: Maseratin veljekset olivat myyneet perustamansa Maseratin tehtaan ja nimen jo 1930-luvulla Orsin suvulle, joten he perustivat uuden tehtaan ja merkin, Oscan. Osca rakensi pieniä urheiluautoja, joista osa muutettiin formula-kakkosiksi.


title: OSCA

text: Osca osallistui F1-sarjaan ensimmäistä kertaa vuonna , jolloin tallin kuljettaja Franco Rol ajoi kotikilpailussaan Italian GP:ssä yhdeksänneksi, mikä jäi tallin historian parhaaksi suoritukseksi. Veljekset koettivat myös päästä F1:iin omilla F2-autoillaan, kun F1-luokkaa ajettiin F2-autoilla ja . Oscan autojen menestys oli kuitenkin kehno, ja veljekset myivät tallin myöhemmin MV Agustan moottoripyörätehtaalle.


title: Järjestysrelaatio

text: Järjestysrelaatio on jossakin joukossa määritelty relaatio, joka "järjestää" sen alkiot suuruusjärjestykseen. Järjestysrelaatiolle käytetään merkintöjä x < y (x on pienempi kuin y) tai y > x (y on suurempi kuin x). Joukossa E määritelty relaatio < on järjestysrelaatio, jos se toteuttaa seuraavat ehdot:Joukko, jossa on määritelty järjestysrelaatio, on "järjestetty joukko".


title: Järjestysrelaatio

text: "Järjestetty kunta" on kunta, jossa on määritelty järjestysrelaatio, joka edellisten lisäksi toteuttaa myös seuraavat ehdot:Järjestettyjä kuntia ovat esimerkiksi rationaalilukujen joukko formula_3 ja reaalilukujen joukko formula_4. Sitä vastoin kompleksilukujen kunnassa formula_5 ei järjestysrelaatiota voida määritellä niin, että se toteuttaisi kaikki nämä ehdot.


title: Järjestysrelaatio

text: Järjestykseen ja samastukseen liittyviä relaatioita ovat lisäksi:


title: Järjestysrelaatio

text: x "pienempi tai yhtäsuuri kuin" y


title: Järjestysrelaatio

text: x "suurempi tai yhtäsuuri kuin" y


title: Järjestysrelaatio

text: x "erisuuri kuin" y


title: Riko Eklundh

text: Riko Knut Henrik Eklundh (s. 17. maaliskuuta 1965, Helsinki) on suomalainen näyttelijä.


title: Riko Eklundh

text: Riko Eklundh suoritti ylioppilastutkintonsa Gymnasiet Lärkanissa. Hän valmistui Teatterikorkeakoulusta vuonna 1989.


title: Riko Eklundh

text: Eklundh on esiintynyt monissa teatteriproduktiossa ja myös elokuvissa ja TV-sarjoissa. Hän esiintyi muun muassa "Hovimäessä" toisesta neljänteen tuotantokauteen.


title: Riko Eklundh

text: Eklundh aloitti uransa Åbo Svenska Teaterissa, jossa teki läpimurtoroolinsa "Amadeus"-näytelmän nimiosassa. Muita tärkeitä roolitulkintoja ovat seuraavien esitysten pääosat: "Topelius, Peer Gynt, Den dansande prästen", "Kungens Tal" ja musikaalit "Pieni kauhukauppa" (Seymour), "La cage aux folles" (Albin/Zaza) ja "Cabaret" (Seremoniamestari). Eklundh on tehnyt myös äänirooleja. Nykyisin hän työskentelee Svenska Teaternissa.


title: Riko Eklundh

text: Riko Eklundh on toiminut luottamustehtävissä, erityisesti teatterialan järjestöissä kuten Näyttelijäliiton ja Teatterimuseon hallituksissa. Finlands Svenska Skådespelarförbundetin hallituksessa Eklundh istui melkein neljännes vuosisataa;1994-2018, puheenjohtajana hän toimi vuosina 2003–2007 ja 2014-2018. Eklundh on liikuntayhdistys Friin perustajajäsen ja ensimmäinen puheenjohtaja 2011.


title: Riko Eklundh

text: Eklundh on tehnyt paljon yhteistyötä kuorojen ja orkestereiden kanssa, sekä juontajana että laulusolistina.


title: Riko Eklundh

text: Vuonna 2013 Eklundhille myönnettiin Suomen Teatterijärjestöjen Keskusliiton kultainen kunniamerkki. Vuonna 2018 Eklundh valittiin Åbo Svenska Teaterin kunniajäseneksi.


San Franciscon kansainvälinen lentoasema on kansainvälinen lentoasema San Franciscossa Kalifornian osavaltiossa Yhdysvalloissa. Lentoasema sijaitsee 13 kilometriä etelään San Franciscosta Millbraen ja San Brunon kaupunkien läheisyydessä San Mateon piirikunnassa. Lentoasema on yhdysväylä kaikkialle Amerikkoihin, Eurooppaan, Aasiaan, ja Australaasiaan.


title: San Franciscon kansainvälinen lentoasema

text: San Franciscon lentoaseman tavoitteena on alentaa kentän aiheuttamia kasvihuonekaasuja 25 % alemmas kuin ne olivat vuonna 1990. Kentän uskotaan saavuttavan tavoitteensa pian, sillä kasvihuonekaasujen tuotanto oli vuonna 2010 laskenut jo 17 % vuoden 1990 tason alapuolelle. Lentoasemalla on myös alettu käyttämään ekologisempia ajoneuvoja, kuten sähköautoja. Lisäksi kentän aiheuttamia saasteita on pyritty vähentämään istuttamalla lentokentän läheisyyteen tuhansia puita.


text: Sähkön ja veden osalta San Franciscon lentoasema on pyrkinyt vähentämään aseman vaatimaa sähkön- ja veden kulutusta sekä käyttämään enemmän uusiutuvia luonnonvaroja sähkön tuottamiseksi. Vuonna 2010 lentoaseman sähkönkulutus oli laskenut noin 6,3 % vuoden 2004 kulutukseen verrattuna. Aseman veden kulutus oli vuonna 2010 laskenut muun muassa vuotavien vesijohtojen korjaamisen ansiosta 14 % vuoteen 2004 verrattuna.


text: Lentoasema on pyrkinyt vähentämään myös aiheuttamiaan meluhaittoja lentokentän lähellä asuville ihmisille. Valtaosa lentokentän lentoliikenteestä ohjataan nykyisin nousemaan ja laskeutumaan San Franciscon lahden yli, minkä ansiosta lentokoneet eivät aiheuta niin suurta melua tiheään asutuilla alueilla. Lisäksi lentoasema on kustantanut vuodesta 1983 lähtien yli 15 000 kentän lähellä sijaitsevan omakotitalon äänieristyksen.


title: Eternity (Freedom Callin albumi)

text: Eternity on Freedom Call -nimisen power metal -yhtyeen kolmas studioalbumi, joka julkaistiin vuonna 2002.


title: HMS M27

text: HMS M27 (Monitor N:o 27) oli Britannian Kuninkaallisen laivaston M15-luokan monitori. Alus valmistettiin Raylton Dixonin telakalla, Teesissä ja se otettiin palveluskäyttöön marraskuussa 1915.


title: HMS M27

text: "HMS M27" oli osa Doverin partiolaivastoa joulukuusta 1915 joulukuuhun 1918. Alus uudistettiin Chathamin telakalla kolmeputkisella 4 tuuman tykillä, jotta se kykenisi palvelemaan Valkoisella merellä. Alus lähti purjehdukselle yhdessä monitorien "HMS M23", "HMS M24" ja "HMS M25" kanssa kohti Argankelia toukokuussa 1919, mutta alus jouduttiin upottamaan Dvina joella 16. syyskuuta 1919 räjäyttämällä, jotta se ei olisi joutunut neuvostojoukkojen haltuun. Miehistö evakuoitiin "HMS M25:een".


title: Mapocho

text: Mapocho on Andeilta Tyyneenmereen laskeva pieni joki, joka kulkee Chilen pääkaupungin Santiagon halki heti ydinkeskustan pohjoispuolelta. Joki on pahoin saastunut. Mapocho on noin 110 km pitkä ja joen vesimäärä vaihtelee hyvin suuresti vuodenaikojen mukaan, mutta sen virtaus on voimakas ympäri vuoden. Joen nimen uskotaan olevan kirjoitusvirheellinen muoto paikallisen intiaaniväestön, mapuchejen, nimestä.


title: Mihail Sturdza

text:
Mihail Sturdza (1795 Iași – 1884) toimi Moldavian ruhtinaana vuosina 1834–1849.
Hän oli saanut koulutuksensa Iaşin korkeakoulussa, ja hän toi oppineita muista maista toimimaan opettajina Moldaviassa. Hänen aikanaan rakennettiin myös uusia teitä ja kehitettiin teollisuutta. Vuonna 1844 hän antoi asetuksen, joka vapautti maan romaniväestön orjuudesta, aiemmin he olivat olleet käytännössä kirkon tai maanomistajien orjia ja heitä ostettiin ja myytiin markkinoilla. Vuonna 1848 hän torjui suunnitellun vallankumouksen ilman verenvuodatusta pidättämällä kaikki salaliittolaiset ja karkottamalla heidät maasta.


title: Samppalinnan kesäteatteri

text: Samppalinnan Kesäteatteri on Turun Samppalinnanmäellä sijaitseva kesäteatteri, joka ohjelmistossaan on keskittynyt erityisesti musikaaleihin ja musiikkinäytelmiin. Samppalinnan ohjelmisto toteutetaan täysin ammattilaisten voimin. Teatterin omistaa Samppalinnan Kesäteatterin Kannatusyhdistys r.y.


title: Samppalinnan kesäteatteri

text: Ensimmäiset ensi-illat kautta aikojen Samppalinnalla olivat Hemmo Airamon ohjaama "Isännän ääni" 17. kesäkuuta 1960 ja Veikko Uusimäen ohjaama "Kullervo" 31. heinäkuuta 1960. Kullervoa näytteli 19-vuotias Esko Salminen.


title: Joachim Thibblin

text: Joachim Thibblin (s. 11. huhtikuuta 1975 Espoo) on suomalainen näyttelijä ja teatterinjohtaja.


title: Joachim Thibblin

text: Thibblin on valmistunut teatteritaiteen maisteriksi Teatterikorkeakoulusta vuonna 1999. Hän on osaomistajana yhtiössä W&T Comedy. Hänen teatterirooleihinsa lukeutuvat muun muassa Cosmo McMoon komediassa "Glorious!" sekä herra Thénardier musikaalissa "Les Misérables". Hän on myös näytellyt Bertel Södermania Åke Lindmanin ohjaamassa Etulinjan edessä -elokuvassa.


title: Joachim Thibblin

text: Thibblin on toiminut Svenska Teaternin teatterinjohtajana vuodesta 2017. Vuosina 2006–2013 hän toimi Åbo Svenska Teaterin ja 2014–2017 Espoon kaupunginteatterin johtajana.


title: HMS Cochrane (1905)

text: HMS Cochrane oli Britannian Kuninkaallisen laivaston Warrior-luokan panssariristeilijä.


title: HMS Cochrane (1905)

text: Alus tilattiin Fairfield Shipbuilding and Engineering Companyltä Govanista. Sen köli laskettiin 24. maaliskuuta 1904 ja alus laskettiin vesille 20. toukokuuta 1905. Alus valmistui 18. helmikuuta 1907.


title: HMS Cochrane (1905)

text: "HMS Cochrane" liitettiin palvelukseen otettaessa 5. Risteilijäviirikköön, mutta siirrettiin 1909 2. Risteilijäviirikköön. Alus oli kuninkaallisen jahdin "HMS Medinan" saattajana 1911-1912.


title: HMS Cochrane (1905)

text: Ensimmäisen maailmansodan puhjetessa "HMS Cochrane" liitettiin elokuussa 1914 Suureen laivastoon () Scapa Flowhun, minkä mukana se osallistui Skagerrakin taisteluun. "HMS Cochrane" siirrettiin 1917 Pohjois-Amerikan ja Länsi-Intian asemalle ja se osallistui Pohjois-Venäjän interventioon toukokuusta syyskuuhun 1918. Alus tuki brittijoukkojen taistelua suomalaisia vastaan toukokuussa 1918 Petsamossa.


title: HMS Cochrane (1905)

text: "HMS Cochrane" ajoi karille 14. marraskuuta 1918 Merseyssä tuhoutuen täysin. Hylky hävitettiin kesäkuussa 1919.


title: Askold

text: Askold () oli Venäjän keisarillisen laivaston saksalaisvalmisteinen panssarikansiristeilijä. Alus oli laskettu vesille 2. maaliskuuta 1900.


title: Askold

text: "Askold" osallistui Venäjän–Japanin sotaan 1904–1905 ja osallistui 10. elokuuta 1904 osana Venäjän Tyynenmeren laivastoa Keltaisen meren taisteluun. Alus internoitiin taistelun jälkeen Shanghaihin. Aluksesta tehtiin vuonna 1906 Siperian laivaston lippulaiva. Alus matkasi 55 000 merimailia ollessaan palveluksessa Venäjän kaukoidässä.


title: Askold

text: "Askold" palveli Välimerellä vuosina 1914–1916 osallistuen Dardanellien operaatioihin. Alus määrättiin 21. lokakuuta 1916 Arktisille asemalle, minkä vuoksi se huollettiin Toulonissa ja Britteinsaarilla 1916–1917 ennen siirtoa. Huolloissa keulan kaksi 75 millimetrin ja kaikki aluksen 47 ja 30 millimetrin tykit korvattiin kaksiputkisilla 47 millimetrin ilmatorjuntatykeillä. Aluksen torpedoputket muutettiin nelipatterisiksi 18 tuuman torpedoputkiksi. Alukseen asennettiin myös miinakiskot ja syvyyspommilaukaisimet. Alus saapui uudelle asemapaikalleen syyskuussa 1917, jossa miehistö nousi kapinaan joulukuussa bolševikkiaatteen seurauksena.


title: Askold

text: Britannian Kuninkaallinen laivasto valtasi aluksen 14. heinäkuuta 1918 Arkangelissa neuvostovenäläisiltä joukoilta rekisteröiden sen uudelleen 3. elokuuta "HMS Glory IV:ksi".


title: Askold

text: "HMS Glory IV" palautettiin punaisille vuonna 1921 ja myytiin 1922 Saksaan romutettavaksi.


title: Sumuisten vuorten gorillat

text: Sumuisten vuorten gorillat (alkuperäiseltä nimeltään "Gorillas in the Mist: The Story of Dian Fossey") on Michael Aptedin vuonna 1988 ohjaama elämäkertaelokuva Dian Fosseyn elämästä Ruandassa, Afrikassa. Fosseyta esittää elokuvassa Sigourney Weaver. Elokuvan muita pääosanäyttelijöitä ovat Julie Harris, Bryan Brown ja John Omirah Miluwi. Elokuvan ovat tuottaneet Universal Studios ja Warner Brothers.


title: Sumuisten vuorten gorillat

text: Suomessa elokuva sai ensi-iltansa helmikuussa 1989. Elokuva on julkaistu VHS-kasettina ja DVD:nä.


title: Sumuisten vuorten gorillat

text: Fossey saapuu Afrikkaan vuonna 1966 tutkiakseen Keski-Afrikan vuorigorilloja. Vuosien varrella Fossey kokee monia muutoksia. Täysin kokemattomasta ja naiivin innokkaasta amatööristä kasvaa huolellinen tutkija ja lopulta kuuluisuus, kunnes tiedemiesmäiset piirteet alkavat väistyä Fosseyn todistaessa ihmisten toimien moninaiset vaikutukset Afrikan luontoon.


title: Sumuisten vuorten gorillat

text: Fosseyn kamppailu salametsästäjiä vastaan tuo hänelle myös paljon vihamiehiä samalla, kun erakoituva Fossey alkaa saada yhä fanaattisempia luonnonsuojelijan piirteitä. Väliin mahtuu myös romanssi australialaisen valokuvaajan (Bryan Brown) kanssa.


title: Annie Hall

text: Annie Hall on Woody Allenin ohjaama yhdysvaltalainen romanttinen komedia vuodelta 1977. Se kertoo kahden erisuhtaisen neurootikon (Woody Allen ja Diane Keaton) suhteesta. "Annie Hall" nosti Allenin eturivin ohjaajaksi.


title: Annie Hall

text: Woody Allenin tarkoituksena oli alun perin tehdä monipolvinen itsetutkiskelu ja murhamysteeri nimeltä ”Anhedonia”, joka sisälsi monia aikatasoja ja takaumia. Käydessään sekalaista materiaalia läpi vakioleikkaajansa Ralph Rosenblumin kanssa he huomasivat, että ylivoimaisesti parhaiten toimivat kohtaukset olivat nykyaikaan sijoittuvat ihmissuhdekoukerot Allenin ja Keatonin hahmojen välillä. Allen päätti unohtaa alkuperäisen käsikirjoituksen ja suuren osan jo kuvatusta materiaalista ja tehdäkin elokuvasta romanttisen komedian.


title: Annie Hall

text: "Annie Hallin" sanotaan usein ”varastaneen” vuoden 1978 Oscar-gaalassa parhaan elokuvan Oscar-palkinnon ajan kuluessa merkityksellisemmäksi osoittautuneelta "Tähtien sota" -elokuvalta, joka kuitenkin sai muista sarjoista kuusi Oscaria. Myös "Annie Hall" tuotti kolme muutakin Oscaria: paras alkuperäiskäsikirjoitus (Woody Allen ja Marshall Brickman), paras ohjaus (Woody Allen), ja paras naispääosa (Diane Keaton).


title: Annie Hall

text: Elokuva sai suurmenestyksen sekä teattereissa että arvosteluissa. St. James Encyclopedia of Popular Culture -teoksessa Rick Moody pitää elokuvaa amerikkalaisen 1960-luvulla alkaneen seksuaalisen ja poliittisen vallankumouksen eräänlaisena kulminaatiopisteenä, joka antoi äänen kokonaisen sukupolven turhaumille ihmissuhteissa ja yhteiskunnallisissa asioissa. Kriitikot pitivät myös elokuvan myötä ”aikuistuneesta” Woody Allenista, jonka siihenastiset elokuvat olivat olleet farssimaisia hölmöilyjä, mutta joka nyt todisti kykenevänsä realistiseen ihmissuhdetarinaan huumoria unohtamatta.


title: Annie Hall

text:
"Annie Hall" valittiin vuonna 1992 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat "Annie Hallin" vuonna 2004 yhdeksi kaikkien aikojen tuhannesta parhaasta elokuvasta maailmassa.
Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Annie Hallin" kaikkien aikojen kolmanneksi hauskimmaksi komediaksi.


title: Annie Hall

text: Voitetut Oscar-palkinnot:


title: Annie Hall

text: Oscar-ehdokkuudet:


title: Lunastus (elokuva)

text: Lunastus on Taideteollisen korkeakoulun elokuvataiteen linjalla opiskelleen Olli Saarelan ohjaama esikoiselokuva vuodelta 1997. Lyhytelokuvan budjetilla tehtyä pitkää elokuvaa esitettiin yhdellä kopiolla pienessä helsinkiläisessä elokuvateatterissa Illusionissa. Siellä sen näki vain runsaat kolmetuhatta ihmistä, mutta televisiossa "Lunastuksen" katsoi 741 000 katsojaa.


title: Lunastus (elokuva)

text: "Lunastus" kertoo papista Suomen sisällissodan pyörteissä. Elokuva sai kuusi Jussi-palkintoa.


title: Gore Vidal

text: Eugene Luther Gore Vidal (3. lokakuuta 1925 West Point, New York – 31. heinäkuuta 2012 Los Angeles, Kalifornia) oli yhdysvaltalainen kirjailija, joka osallistui politiikkaan ja oli mukana television keskusteluohjelmissa. Hän oli tunnettu yläluokkaisesta olemuksestaan ja puheensa ”transatlanttisesta” korostuksesta, mutta oli poliittisesti edistyksellinen demokraattipuolueen kannattaja.


title: PEHO-oireyhtymä

text: PEHO-oireyhtymä on peittyvästi periytyvä oireyhtymä, joka aiheuttaa kehitysvammaisuutta ja sokeutta.


title: PEHO-oireyhtymä

text: PEHO-oireyhtymä havaittiin Suomessa vuonna 1991. Mirja Somer kirjoitti aiheesta väitöskirjan 1993, ja nyt oireyhtymää on tavattu Suomen lisäksi ainakin Alankomaissa, Turkissa ja Japanissa.


title: PEHO-oireyhtymä

text: PEHO-oireyhtymään kuuluu eteneviä neurologisia oireita, turvotusta, aivosähkökäyrän häiriöitä, lihasvelttoutta, hidas liikunnallinen kehitys, jatkuvia kouristuskohtauksia ja näköhermon surkastuma. Sokeus johtuu juuri näköhermon surkastumisesta.


title: PEHO-oireyhtymä

text: PEHO-oireyhtymä johtaa tavallisesti kuolemaan ennen aikuisikää.


title: PEHO-oireyhtymä

text: Uusia PEHO-lapsia uskotaan syntyvän Suomessa vuosittain keskimäärin vain yksi.


title: Anne Fried

text: Anne Antoinette Fried (26. huhtikuuta 1903 Wien, Itävalta-Unkari – 11. joulukuuta 1998 Helsinki) oli itävaltalaissyntyinen, Suomessa pitkään vaikuttanut kirjailija, kirjallisuudentutkija, kriitikko, esseisti ja saattohoidon uranuurtaja. Oppiarvoltaan hän oli filosofian tohtori. Hän oli juutalainen.


title: Anne Fried

text: Fried muutti Suomeen 1969. Hän kirjoitti saksaksi ja englanniksi. Hänen poikansa oli professori Risto Fried.


title: Tuberoosiskleroosi

text: Tuberoosiskleroosi on taudinkuvaltaan vaihteleva oireyhtymä, jonka piirteisiin saattaa kuulua esimerkiksi hyvänlaatuisia hamartoomia, kehitysvammaisuutta ja epilepsiaa. Kyseessä on vallitsevasti periytyvä sairaus, jonka aiheuttaa geenivirhe kromosomissa 9, 11, 12 tai 16.


title: Tuberoosiskleroosi

text: Tuberoosiskleroosin kuvasi ensimmäisenä ranskalainen neurologi Désiré-Magloire Bourneville vuonna 1880. Sairaudesta kärsivillä esiintyy myös autismia tavallista useammin.


title: Tuberoosiskleroosi

text: Vuonna 2004 esitetyn arvion mukaan sairauden esiintymistiheys sijoittuisi suunnilleen väliin 1/5 800 ja 1/30 000. Esiintyvyydessä eri sukupuolten välillä ei ole merkittävää eroa. Suomessa on arvioitu olevan noin 300–500 tuberoosisklerootikkoa. Yksilön selviytymisennuste riippuu suuresti oireiden vaikeusasteesta.


title: Japaninterrieri

text: Japaninterrieri on pieni japanilainen terrieri. Sen uskotaan polveutuneen erilaisten kettuterrierityyppien, pointtereiden ja alkuperäisten japanilaisten koirien jälkeläisistä. Se tunnetaan englanninkielisissä maissa nimillä Japanese Terrier ja Nippon Terrier. Rotu on harvinainen jopa Japanissa.


title: Japaninterrieri

text: Japaninterrieri on tasapainoinen, neliömäinen koira. Sen karvapeite on kolmivärinen, jossa pääväri on valkoinen. Sen korvat ovat korkealle kiinnittyneet ja eteenpäin taittuneet. Sen karva on lyhyttä, sileää ja hienoa. Sen häntä typistetään Japanissa, mutta Suomessa ja monissa muissa Euroopan maissa typistäminen on kielletty. Japaninterrierin pieni koko ja lyhyt karvapeite tekevät siitä helppohoitoisen lemmikin, mutta se ei pärjää kylmässä ilmastossa.


title: Japaninterrieri

text: FCI:n rotumääritelmä kuvailee rotua "luonteeltaan eloisaksi, vikkeläksi ja hyväntuuliseksi".


title: Japaninterrieri

text: Yleisesti uskotaan, että Japaninterrierin esi-isät tuotiin hollantilaisilla kauppalaivoilla Nagasakiin, joka oli 17. vuosisadalla Japanin ainoa länsimaille avoin satama. On epäselvää, oliko Alankomaissa kehittynyt oma kettuterrierityyppi vai olivatko englantilaiset merimiehet olivat tuoneet nämä koirat maahan. Toisin kuin muut kettuterrierin jälkeläiset, japaninterrieri näyttää kehittyneen pelkäksi seurakoiraksi. Koirista tuli Nagasakin, Koben ja Jokohaman kaltaisissa satamissa hyvin suosittuja sylikoiria.


title: Japaninterrieri

text: Japanin kennelklubin mukaan Japaninterrierin suunnitelmallinen jalostus alkoi vasta 1920-luvulla, kun rodun ihailijat aloittivat sen valikoivan jalostuksen sen kantaisällä kobenterrierillä. JKC hyväksyi japaninterrierin roduksi vuonna 1930. Sitä rekisteröidään sen lisäksi myös FCI:ssä. Se on melko tuntematon Japanin ulkopuolella, mutta sillä on silti ihailijoita Euroopassa.


title: Brent Carter

text: Brent R. Carter on yhdysvaltalainen pokeriammattilainen. Carter on urallaan voittanut kaksi World Series of Poker (WSOP) -ranneketta.


title: Brent Carter

text: Carter otti ensimmäisen WSOP-voittonsa vuonna 1991 1 500 dollarin No Limi Hold'em -turnauksesta. Seuraava voitto tuli huhtikuussa 1994 1 500 dollarin Limit Omaha -kisasta. Tämän lisäksi hänellä on useita WSOP:n finaalipöytäsijoituksia, pääturnauksessa Carter oli kolmas vuonna 1995 ansaiten 302 750 dollaria. Pitkän uran tehnyt Carter menestyy edelleen: heinäkuussa 2006 hän oli WSOP:n 3 000 dollarin Omaha Hi/Lo -turnauksen kolmas.


title: Brent Carter

text: Vuonna 1995 Carter nimettiin Four Queens Poker Classic -turnauksen parhaaksi yleispelaajaksi.


title: Brent Carter

text: Elokuussa 2007 Carterin pokeriuran turnausansiot ylittivät 2,6 miljoonaa dollaria. Hän asuu Oak Parkissa, Illinoisissa.


title: Kishunkoira

text: Kishunkoira ("Kishu") on melko harvinainen japanilainen koirarotu. Se on yksi maan kuudesta alkuperäisestä pystykorvarodusta, ja kuuluu keskikokoisiin "shika inu" -rotuihin. Japanissa se on kaikkein suosituin shika inu, mutta muualla maailmassa harvinainen.


title: Kishunkoira

text: Kishu on keskikokoinen pystykorva, joka muistuttaa muista shika inuista eniten shikokua. Se on voimakas, lihaksikas, tiivisrakenteinen, jalomuotoinen, hyväluustoinen ja tasapainoinen. Kirsu on yleensä musta, mutta myös lihanvärinen sallitaan valkoisilla koirilla. Purenta on leikkaava, kuten pystykorvilla yleensä. Tummanruskeat silmät ovat kolmiomaiset ja melko pienet. Pystyt korvat ovat eteenpäin suuntautuneet ja pienet. Se on lyhytselkäinen, syvärintainen ja leveälanteinen. Vatsaviiva on ylösvetäytynyt. Häntä voi olla joko sirpinmuotoinen tai selän päälle kiertynyt. Alun perin esiintyi useita värejä, kuten monivärinen seesamin, brindlen tai punaisen värisin merkein, mutta myöhemmin vain yksivärisyys sallittiin ja nykyisin esiintyy lähinnä vain valkoisia koiria.


title: Kishunkoira

text: Kishu on tyyni, rauhallinen, omanarvontuntoinen, uskollinen ja valpas. Japanin karuilla vuoristoseuduilla vaadittu sitkeys näkyy yhä sen luonteessa. Se on yhden miehen koira, ja omistajalleen uskollinen. Kishut ovat hyvin itsepäisiä, dominoivia, omapäisiä ja valppaita, joten ne tarvitsevat johdonmukaisen koulutuksen. Vieraisiin ne suhtautuvat varautuen. Rotu ovat hyvin rohkea ja ketterä, mutta myös siisti, ja hiljainen. Se sopii kuitenkin myös vahtikoiraksi. Kishuilla on tapa pitää silmällä mitä ympärillä tapahtuu, joten ne saattavatkin kavuta mahdollisimman korkealle paikalle tarkkailemaan ympäristöään.


title: Kishunkoira

text:
Kishut polveutuvat vanhoista, keskikokoisista koirista, joita oli entisaikoina Japanissa. Rotu muotoutui Kishun vuoristoalueella Wakayaman ja Mien maakunnissa. Kishu on erittäin vanha rotu ja monien lähteiden mukaan jopa vanhempia kuin Akita tai Shiba. Alkuaikoina näiden koirien karvapeitteessä oli selvät värimerkit esim. punainen, seesami ja juovikas (brindle). Kuitenkin vuodesta 1934 lähtien tälle rodulle hyväksyttiin vain yksivärinen karvapeite. Värimerkilliset karvapeitteet katosivat rodusta vuoteen 1945 mennessä, eikä niitä enää ilmennyt. Kishuja käytetään metsästykseen, nykyisin pääasiassa villisian, mutta aikoinaan myös peuran. Rotu sai nimensä alueen mukaan, jossa se oli
kehittynyt. Se nimettiin ”kansallisaarteeksi” vuonna 1934.


title: Kishunkoira

text: Vaikka hokkaido ja kainkoira tuotiin Suomeen keskikokoisista japanilaisista pystykorvista ensimmäisinä, kishu on nykyisin niistä yleisin: Suomessa on tällä hetkellä rekisteröity 17 koiraa. Ensimmäinen yksilö tuotiin tänne vuonna 2010 Alankomaista of Mogeki -kennelistä. Samasta kennelistä on sittemmin tuotu kolme koiraa lisää, minkä lisäksi Japanista on tuotu yksi Ise Yamatosou -kennelistä ja Tšekistä kaksi Gentle Heart -kennelistä. Ensimmäinen pentue syntyi vuoden 2012 lopulla Hokuoukensha No -kenneliin. Vuoden 2013 lopussa tuotiin Japanista yksi uros lisää rikastuttamaan suomen Kishukantaa.


title: Kishunkoira

text: Syyskuun 17 päivä 2014 syntyi VuorenVarman kenneliin 7 kishua joista 3 narttua ja 4 urosta.


title: Inno (televisio-ohjelma)

text: Inno on Livillä ja Nelosella näytettävä sisustukseen ja remontointiin liittyvä ohjelma.


title: Inno (televisio-ohjelma)

text: "Inno" on Metronome Film & Televisionilla kehitetty kokonaan suomalainen ohjelmaformaatti. Ensimmäinen "Innon" jakso on kuvattu 2003 ja se esitettiin televisiossa tammikuussa 2004. Innon jokaisessa jaksossa tehdään muutos yhteen sisustuskohteeseen. Sisustuskohteen omistajat ovat voimakkaasti esillä ohjelmassa.


title: Inno (televisio-ohjelma)

text: Ohjelman juontajana toimi sarjan alkaessa Minna Cheung ja sisustusarkkitehtina Marko Paananen. Puolen tunnin mittaiset jaksot alkoivat kohteeseen tutustumisella, minkä jälkeen kuvattiin Paanasen perehtymistä asiakkaan makuun. Tämän jälkeen jasoissa siirryttiin melko suoraan kohteen viimeistelyyn ja asiakkaalle esittelyyn.


title: Inno (televisio-ohjelma)

text: Keväällä 2008 Innon tekijöihin liittyi toinen sisustussuunnittelija, Anita Koponen. Paananen ja Koponen tekivät sisustussuunnitelmia Innon tutulla kaavalla vuoroviikoin. Kahden suunnittelijan Innoa nähtiin kuitenkin vain puolen vuoden ajan.


title: Inno (televisio-ohjelma)

text: Syksyllä 2008 Inno venytettiin tunnin mittaiseksi ja ohjelman painopiste siirtyi enemmän sisustussuunnittelmiin ja niiden käytännön toteutukseen. Muutoksen myötä Minna Cheung poistui sarjasta ja Marko Paanasesta tuli jälleen sarjan ainoa sisustussuunnittelija. Samalla Paanasesta tehtiin myös sarjan juontaja ja hänen rinnalleen suunnitteluprosessia selostamaan nostettiin sisustuskoordinaattori Johanna Sippala sekä remonttimiehet Kerkko Halme ja Ville Heino.


title: Inno (televisio-ohjelma)

text: Keväällä 2009 Marko Paananen ilmoitti jättävänsä hyvästit ohjelmalle.


title: Inno (televisio-ohjelma)

text: Syksyllä 2009 Markon tilalle ohjelman uusiksi suunnittelijoiksi tulivat sisustussuunnittelija Jaana Ahokoski sekä sisustusarkkitehti Mikko Vesanen. Markon lisäksi myös sisustuskoordinaattori Johanna Sippala poistui sarjasta.


title: Inno (televisio-ohjelma)

text: Syksyllä 2011 Inno koki taas uudistuksia, kun ohjelma siirtyi Liv-kanavalle ja sitä alettiin esittää tiistaista perjantaihin puolen tunnin jaksoissa. Suunnittelijana jatkoi Mikko Vesanen, ja uudeksi juontajaksi tuli Saija Palin. Jaana Ahokoski ei jatkanut enää ohjelmassa.


title: Rakennussuunnittelu

text: Rakennussuunnittelu käsittää rakennuksen rakennesuunnittelun, arkkitehtisuunnittelun ja taloteknisten järjestelmien suunnittelun. Arkkitehtisuunnittelussa määritetään "rakennuksen muoto, ulkoasu ja tilaryhmittely", sekä rakenteiden perusratkaisut. Rakennesuunnittelu määrittää ja mitoittaa rakennuksen "rakenteet ja yksityiskohdat". Taloteknisiä järjestelmiä ovat muun muassa "lämpö-, vesi-, ilmanvaihto- ja sähköjärjestelmät", sekä esimerkiksi "turvajärjestelmät".


title: Rakennussuunnittelu

text: Rakennussuunnittelun tarkoitus on luoda suunnitelmat, jossa rakennuksen sijainti, ulkoasu, rakenteet, tilat, tekniikka ja varustetaso vastaavat niiden käyttötarkoitusta ja haluttua laatutasoa, sekä täyttävät lakien ja määräysten asettamat vaatimukset.


title: Rakennussuunnittelu

text: Eri suunnittelualoille kuuluvat asiakirjat ja suunnitelmat eritellään alakohtaisilla tunnuksilla. Rakennesuunnitelmista käytetään tunnusta RAK, arkkitehtisuunnitelmista tunnusta ARK, ja lämpö-, vesi-, ilmanvaihto- ja sähköjärjestelmistä vastaavasti tunnuksia L, V, I ja S. Muista taloteknisistä järjestelmistä käytetään tunnusta TEK.


title: Kaarlo Isotalo

text: Kaarlo Kustaa Isotalo (20. syyskuuta 1918 Pyhäjoki – 2. heinäkuuta 1989) oli suomalainen Turussa asunut kirjailija.


title: Kaarlo Isotalo

text: Isotalo kävi kansakoulun ja opiskeli myöhemmin työväenopistossa. Hän työskenteli muun muassa hitsaajana, veturinlämmittäjänä ja telakkatyöläisenä vuosina 1944-1960. Vuodesta 1960 lähtien Isotalo oli vapaa kirjailija. Isotalo asui vuodesta 1945 lähtien Turussa asuttuaan sitä ennen Oulussa ja Raahessa.


title: Kaarlo Isotalo

text: Isotalo kuului jäsenenä kirjailijaryhmä Kiilaan ja hän esiintyi myös lausujana ja näyttelijänä.


title: John Barch

text: John Derick "Tex" Barch on yhdysvaltalainen liikemies ja pokerinpelaaja, joka tuli tunnetuksi vuoden 2005 World Series of Pokerin pääturnauksessa.


title: John Barch

text: Barch on pelannut pokeria vuodesta 1993. Hänen ensimmäinen rahasijansa WSOP-turnauksista oli 27. huhtikuuta 2004, jolloin hän oli kuudestoista 1 500 dollarin pot limit hold'em -turnauksessa.


title: John Barch

text: Vuoden 2005 WSOP:n pääturnauksessa (10 000 dollarin sisäänoston no limit hold'em) Barch selvisi finaalipöytään, jonka hän aloitti edessään yli yhdeksän miljoonan dollarin pelimerkit. Barch oli edelleen pöydässä, kun enää kolme pelaajaa oli jäljellä ja siirsi kaikki merkkinsä keskelle ("all-in") kädessään A6 eri maata. Joe Hachem, jolla oli pöytäkortteina jätkäpari ja Steve Dannenmann, jolla oli seiskapari, maksoivat molemmat. Tulevan mestarin Hachemin käsi piti ja hän pudotti Barchin pois pelistä. Barch ansaitsi kolmostilastaan 2,5 miljoonaa dollaria. Vuonna 2010 hän voitti ensimmäisen WSOP-rannekkeensa voittaessaan 1500 dollarin pot limit omaha -turnauksen. Ykköspalkinto oli 256 919 dollaria.


title: John Barch

text: World Poker Tourilla Barch on sijoittunut rahasijoille kahdesti.


title: John Barch

text: Barch omistaa Big Johnson's Beer Garden Barin läheltä kotiaan Texasissa. Hänellä on liiketalouden tutkinto Montanan yliopistosta ja hän on naimisissa. Perheessä on kaksi lasta.


title: John Barch

text: Kesäkuussa 2011 Barchin pokeriuran turnausansiot ylittivät 2,9 miljoonaa dollaria.


title: Annikki Kariniemi

text: Anni Terttu Tuulikki (Annikki) Kariniemi (vuosina 1944–1962 Kariniemi-Willamo; 24. heinäkuuta 1913 Rovaniemi – 22. lokakuuta 1984 Ylitornio) oli suomalainen kirjailija, joka tuli tunnetuksi Lappi-aiheisista kirjoistaan. Kariniemen tuotantoon kuuluu romaaneja, lastenkirjoja, näytelmiä ja lehtiartikkeleita.


title: Annikki Kariniemi

text: Kariniemi kävi keskikoulun eli silloisen oppikoulun viisi alinta luokkaa ja opiskeli Jyväskylän opettajaseminaarissa. Hän toimi kanslistina Lapin rajavartiostossa 1935–1938 ja 1940–1945. Tämän jälkeen hän oli kansankoulunopettajana eri puolilla Lappia vuosina 1947–1961. Ensimmäisen kirjansa, romaanin "Poro-Kristiina", Kariniemi julkaisi 1952.


title: Annikki Kariniemi

text: Annikki Kariniemen vanhemmat olivat agronomi Frans Emil (Eemeli) ja Jenni Maria Kariniemi o.s. Dahl. Hän oli naimisissa Lapin rajavartioston komentajan eversti Oiva Willamon kanssa 1944–1962.


title: Annikki Kariniemi

text: Aavasaksan huipulla Ylitorniolla on Ensio Seppäsen veistämä Annikki Kariniemen patsas.


title: Eubulides

text: Eubulides (300-luku eaa.) oli antiikin kreikkalainen megaralaiseen koulukuntaan kuulunut filosofi. Hän oli kotoisin Miletoksesta. Hänet tunnetaan valehtelijan paradoksin muotoilijana.


title: Eubulides

text: Eubulides oli megaralaisen koulukunnan perustajan Eukleides Megaralaisen oppilas. Paradoksien lisäksi megaralainen logiikka keskittyi kokonaisten väitelauseiden logiikkaan aristoteelisen predikaattien logiikan sijaan.


title: Eubulides

text: Toinen Eubulideen nimiin laitettu paradoksi on "falakros" eli kaljun miehen paradoksi. Yksihiuksinen mies on kalju, samoin kaksihiuksinen, mutta mihin vedetään raja, kuinka monta hiusta miehellä tulee olla, ettei hän enää ole kalju. Tämä on sama kuin sorites-paradoksi eli hiekanjyvän paradoksi.


title: Eubulides

text: Dialektisen koulukunnan perustaja Kleinomakhos oli Eubulideen oppilas.


title: Martti Joenpolvi

text: Martti Kalevi Joenpolvi (s. 19. huhtikuuta 1936 Käkisalmi) on suomalainen kirjailija, joka asuu Nokialla. Hänet tunnetaan erityisesti novellistina. Esikoisteos "Kevään kuusi päivää" ilmestyi 1959.


title: Martti Joenpolvi

text: Martti Joenpolven vanhemmat olivat ratatyömies Antti Joenpolvi ja Ida Ester Nurmi. Joenpolvi opiskeli Työväen akatemiassa 1957–1958 ja hän on toiminut kirjailijan työnsä ohella Tammer-mainos Oy:n mainostoimittajana 1959–1962 ja 1966–1967. Päätoimiseksi kirjailijaksi Joenpolvi ryhtyi 1968. Joenpolvi oli Pirkkalaiskirjailijat ry:n hallituksen jäsenenä 1963–1966 ja uudelleen vuodesta 1975 alkaen. Hänen uusin teoksensa on romaani "Kerrottu elämä" (1997). Hänen mukaansa on kustantaja Gummerus nimennyt joka toinen vuosi järjestettävän novellikilpailun, jonka parhaista julkaistaan antologia.


title: Martti Joenpolvi

text: Joenpolven novellit "Johanneksen leipäpuu" ja "Pala valkoista marmoria" on dramatisoinut televisiolle Matti Ijäs.


title: Eero Hietala

text: Eero Hietala (18. heinäkuuta 1920 Järvikylä, Sievi - 25. helmikuuta 2004 Ruotsinpyhtää) oli suomalainen maaseutuaiheista kirjoittanut kirjailija joka syntyi sieviläisen sekatyömiehen perheeseen. Hietala oli poikasena kesät paimenessa ja myöhemmin hän teki isänsä ja vanhemman veljensä kanssa metsä- ja uittotöitä.


title: Eero Hietala

text: Sodan jälkeen Hietala kävi Suomen nuoriso-opiston vuosina 1945–1946 ja Työväen akatemiassa hän opiskeli 1947-1948 ja 1954-1955. Ensimmäisen romaaninsa "Pilvi" Hietala julkaisi 1946.


title: Eero Hietala

text: Hietala kuvasi kirjoissaan perinteistä pohjalaista maaseutua ja myös kaupungistumisen ja teollistumisen mukanaan tuomia muutoksia tässä ympäristössä.


title: Glykoalkaloidit

text: Glykoalkaloidit ovat kasvisten luontaisia myrkkyjä eli toksiineja. Glykoalkaloideja saadaan pääasiassa perunasta, mutta niitä on myös raaoissa vihreissä tai vihertävissä tomaateissa. Perunan glykoalkaloideja kutsutaan solaniiniksi (CHNO) sekä kakoniiniksi (CHNO) ja tomaatin tomatiiniksi (CHNO). Ne ovat suurina annoksina terveydelle haitallisia. Glykoalkaloidit hajottavat solukalvoja ja häiritsevät hermoston toimintaa säätelevien koliiniesteraasien toimintaa.


title: Glykoalkaloidit

text: Glygoidialkaloidit hajottavat solukalvoja ja häiritsevät hermovälitysaineen (koliiniesteraasi) toimintaa. Yleisimpiä myrkytysoireita ovat kivun tunne mahassa tai suolistossa, pahoinvointi, ripuli, oksentelu, usein yhdessä päänsäryn ja kuumeen kanssa sekä iholle muodostuvat laikut. Vakavissa tapauksissa verenpaineen lasku, hermosto-oireista yleisimmät ovat uneliaisuus, apaattisuus/rauhattomuus, täriseminen, sekavuus, depressio, harhanäyt ja näkökyvyn heikkeneminen. Erittäin korkeat pitoisuudet saattavat aiheuttaa jopa kuoleman.


title: Glykoalkaloidit

text: Riskirajana pidetään 200 mg/kg perunan mukuloiden tuorepainoa kohti, kotimaisten ruokaperunoiden keskimääräinen glykoalkaloidipitoisuus on ollut 82 milligrammaa kilossa.


title: Diodoros Kronos

text: Diodoros Kronos (, 300-luku eaa.) oli antiikin kreikkalainen megaralaiseen ja dialektiseen koulukuntaan kuulunut filosofi. Diodorosta pidetään dialektisen koulukunnan merkittävimpänä edustajana. Hänet tunnettiin ennen kaikkea logiikan alan keksinnöistään, erityisesti tulevaisuuden kontingenttien ongelmasta.


title: Diodoros Kronos

text: Diodoroksen elämästä ei tiedetä paljoakaan. Hän opetti Ateenassa ja Aleksandriassa vuosina 315–284 eaa., ja toimi mm. stoalaisuuden perustajan Zenon Kitionilaisen opettajana. Häneltä ei ole säilynyt kirjoituksia. Muiden megaralaisten dialektikkojen tavoin Diodoros harrasti sanaleikkejä ja paradokseja, ja osoitti muun muassa, että liike ja olemassaolo ovat mahdottomia: Mahdoton ei voi seurata mahdollisesta; mennyt tapahtuma ei voi muuttua toiseksi kuin mitä se on; mutta jos tapahtuma olisi ollut jollakin hetkellä mahdollinen, tästä mahdollisuudesta seuraisi jotain mahdotonta; siksi alkuperäinen tapahtuma oli mahdoton. Khrysippos jatkoi tämän ongelman parissa ja myönsi ettei pystynyt ratkaisemaan sitä.


title: Diodoros Kronos

text: Diogenes Laertios kertoo tarinan, jonka mukaan Stilpon pyysi Diodorosta ratkaisemaan erään dialektisen ongelman tämän käydessä Ptolemaios I:n hovissa. Koska hän ei pystynyt vastaamaan siihen siltä istumalta, Ptolemaios antoi hänelle hidastelijaan viittaavan lempinimen Kronos. Tarinan mukaan Diodoros kuoli tämän epäonnistumisen aiheuttamasta häpeästä. Strabonin mukaan hän otti tämän lempinimen kuitenkin opettajaltaan Apolloniokselta.


title: Diodoros Kronos

text: Diodoros Kronoksella oli tyttäret Meneksene, Argeia, Theognis, Artemisia ja Pantakleia, joiden kerrotaan myös toimineen loogikkoina dialektisessa koulukunnassa.


title: Richard Fisk

text: Richard Fisk on kuvitteellinen antisankari Marvel Comicsin sarjakuvamaailmassa. Hän on ottanut monta erilaista salapersoonallisuutta vuosien aikana. Vaikka hänen tavoitteensa ovat hienoja, keinot joita hän käyttää ovat aiheuttaneet enemmän harmia kuin hyötyä. Hänen ensiesiintymisensä oli "Amazing Spider-Man" #83 -lehdessä ja hänet loivat Stan Lee ja John Romita (vanhempi).


title: Richard Fisk

text: Richard Fisk esiintyi Hämähäkkimies -animaatiosarjassa äänenään Nick Jameson. Sarjakuvista poiketen, tässä sarjassa Richard oli uskollinen isälleen.


title: Richard Fisk

text: Jaksot, jossa Richard Fisk sarjassa esiintyi olivat:


title: Richard Fisk

text: 33 "Framed",


title: Richard Fisk

text: 34 "Mies ilman pelkoa",


title: Richard Fisk

text: 35 "Lopullinen tappaja", (takauma)


title: Richard Fisk

text: 42 "Syyllinen" ja


title: Richard Fisk

text: 52 "Hiipijä"


title: Seppo Kulmala

text: Seppo Olavi Kulmala (30. syyskuuta 1949 Tampere – 3. huhtikuuta 2018 Tampere) oli suomalainen näyttelijä.


title: Seppo Kulmala

text: Kulmala oli yksi Visa Mäkisen elokuvien vakionäyttelijöistä 1980-luvulla. Hänellä oli merkittäviä rooleja muun muassa elokuvissa "Yön saalistajat" (1984), "Pekka Puupää poliisina" (1986) ja "Ruuvit löysällä" (1989). Kulmala näytteli myös useissa televisiosarjoissa, kuten "Tankki täyteen" (1980), "Häräntappoase" (1989), "Pakanamaan kartta" (1991), "Pekko Aikamiespoika" (1993) ja "Cafe Kirpputori" (1996). Hänellä oli myös pieni tappajan rooli elokuvassa "Raid" (2003).


title: Seppo Kulmala

text: Kulmala isännöi säännöllisesti runonlausuntailtoja Teatteriravintola Kivessä Tampereella.


title: The Chaos Engine

text: The Chaos Engine (myös nimellä Soldiers of Fortune) on Bitmap Brothersin kehittämä ampumapeli, jonka Renegade Software on julkaissut vuonna Amigalle ja Atari ST:lle. Peli on julkaistu myöhemmin muille alustoille sekä päivitetty versio AGA-piirisarjaa käyttäville Amiga-tietokoneille.


title: The Chaos Engine

text: Pelille on julkaistu jatko-osa "The Chaos Engine 2".


title: The Chaos Engine

text: Pelistä on julkaistu uusintaversio ("remake") vuonna 2013 Linuxille, Mac OS X:lle ja Windowsille.


title: The Chaos Engine

text: Grafiikaltaan viktoriaaniseen aikaan sijoittuvassa Steampunk-henkisessä pelissä "Kaaoskone" ("Chaos Engine") on riistäytynyt hallinnasta. Tavoitteena on tuhota Kaaoskone ja sen vapauttama elukka-armeija. Kaaoskoneen taustalla on Baron Fortesque niminen keksijä, joka on joutunut itse keksintönsä valtaamaksi.


title: The Chaos Engine

text: Pelihahmoja on kuusi erilaista, ja heillä on erilaiset kyvyt. Esimerkiksi laserpyssyä käyttävä saarnaaja on nopea mutta haavoittuva, ratatyöläinen taas on hidas, mutta kestää enemmän osumia. Muut hahmot ovat ominaisuuksiltaan keskivertoa edustavat palkkasotilas (mercenary), ja rosvo (brigand), ryökäle (thug) taas on järkälemäinen hahmo ja herrasmies (gentleman) on verrattain hintelä. Konsoliversiossa saarnaaja on korvattu tiedemiehellä, jolta on poistettu papinkaulus.


title: The Chaos Engine

text: Pelin jaksot ovat sokkeloisia, ja niissä on sähköpylväitä, "nodeja", jotka pitää aktivoida uusien reittien avautumiseksi. Lisäksi kulta-avaimien avulla voi päästä uusiin paikkoihin. Erilaisia ongelmakohtia ja salareittejä jaksoihin on laitettu runsaasti. Viholliset ovat mutanttimaisia ja useimmiten jonkinlaisia orgaanisen olennon ja mekaanisen koneen risteytymiä. Pelimaailmoja on neljä ja ne koostuvat niin ikään neljästä eri tasosta. Maailmat ovat metsä, työpajat, kartano ja viemärit. Jokaisen jakson jälkeen pääsee kauppaan, josta voi jaksoista keräämillään rahoilla parantaa hahmon ominaisuuksia ja aseita. Jokaisen hahmon perusaseen lisäksi pelissä voi käyttää esimerkiksi erilaisia pommeja. Viimeisen tason lopussa on vastassa Chaos Engine itse.


title: The Chaos Engine

text: Pelin kehittäjät ovat ottaneet vaikutteita kirjasta "The Difference Engine".


title: The Chaos Engine

text: Peli sai Pelit-lehdessä suuret kehut Piiran veljeksiltä.


title: The Chaos Engine

text: Amiga Format -lehti antoi pelille arvosanaksi 92% Amiga CD32 -version arvostelussa.


title: The Chaos Engine

text: CU Amiga -lehti antoi pelille arvosanaksi 88% Amiga CD32 -version arvostelussa.


title: Filon Megaralainen

text: Filon Megaralainen ("Filon Dialektikko", "Filon Loogikko", n. 300 eaa.) oli antiikin kreikkalainen dialektiseen koulukuntaan kuulunut filosofi. Hän oli koulun toiseksi merkittävin filosofi opettajansa Diodoros Kronoksen jälkeen. Muiden dialektikkojen tavoin Filon kehitti erityisesti logiikkaa, antaen merkittävän panoksen propositiologiikan kehitykseen erityisesti ehtolauseiden ja modaliteettien osalta.


title: Filon Megaralainen

text: Filon kirjoitti dialogin nimeltä "Meneksenos" sekä mahdollisesti myös teokset "Merkeistä" ja "Malleista". Nämä kaikki ovat kadonneet.


title: Patrick McNally

text: Patrick "Paddy" McNally on brittiläinen Formula 1:sten taustavaikuttaja.


title: Patrick McNally

text: Hän sai ensikosketuksensa moottoriurheiluun toimiessaan GP toimittajana Autosport-lehdessä, mutta parin vuoden jälkeen hän päätti siirtyä F1:sten kaupalliselle puolelle. Hän päätyi lopulta Marlboron markkinointiosastolle. Tätä kautta hän tapasi Bernie Ecclestonen ja alkoi pian myymään mainostilaa ratojen varsilta.


title: Patrick McNally

text: 1984 McNally aloitti tuottoisan Paddock Club -toiminnan, joka kasvoi miljoonaluokan liiketoiminnaksi. Hänen yhtiönsä Allsport Management sijaitsee Genevessä, Sveitsissä.


title: Patrick McNally

text: Vauhdin Maailman julkaisema F1 Maailma kertoi McNallyn omaisuuden olleen vuoden 2007 alussa n. 780 miljoonaa euroa, joka teki hänestä F1 varikon neljänneksi varakkaimman henkilön, Dietrich Mateschitzin, Bernie Ecclestonen ja Mansour Ojjehin jälkeen.


title: Patrick McNally

text: McNally nousi Britanniassa tunnetuksi ollessaan Sarah Fergusonin poikaystävä, ennen kuin Ferguson avioitui prinssi Andrew´n kanssa.


title: Haamumaili

text: Haamumaili tarkoittaa mailin juoksemista alle neljässä minuutissa. Saavutusta pidettiin pitkään mahdottomana.


title: Haamumaili

text: Ruotsin Gunder Hägg ja Arne Andersson rikkoivat maailmanennätyksiä vuorotellen 1940-luvulla päästen vain runsaan sekunnin päähän haamurajasta.


title: Haamumaili

text: Ensimmäisenä haamumailin juoksi Roger Bannister Iffley Roadin kentällä Oxfordissa 6. toukokuuta 1954. Alkuperäisen suunnitelman mukaisesti Chris Brasher veti kaksi ensimmäistä kierrosta ja Chris Chataway kolmannen, jonka jälkeen Bannister siirtyi kärkeen ja ylitti maaliviivan ajassa 3.59,4. Australialainen John Landy rikkoi Bannisterin ennätyksen 1,5 kuukautta myöhemmin. Ensimmäisenä suomalaisena haamumailiin ylsi Olavi Vuorisalo Naantalissa 1957 ajalla 3.59,1. Roger Bannister lupasi sittemmin lahjoittaa solmion kaikille haamumailin juosseille mutta joutui luopumaan tästä käytännöstä muutamaa vuosikymmentä myöhemmin haamumailereiden lukumäärän kasvettua liian suureksi.


title: Haamumaili

text: Eniten haamumaileja ovat juosseet Yhdysvaltain Steve Scott, Uuden-Seelannin John Walker ja Irlannin Marcus O'Sullivan. Steve Scott alitti neljä minuuttia 136 kertaa. John Walker juoksi haamumailin 129 kertaa ja hän oli myös ensimmäinen, joka ylsi sataan haamumailiin. Kolmantena sataan haamumailiin ylsi Marcus O'Sullivan, joka alitti neljä minuuttia 101 kertaa. Mailin juoksun nykyistä maailmanennätystä pitää hallussaan marokkolainen Hicham el-Guerrouj vuonna 1999 juoksemallaan ajalla 3.43,13. Toistaiseksi yksikään naisjuoksija ei ole yltänyt haamumailiin – naisten maailmanennätys on yhä yli kymmenen sekuntia yli neljän minuutin.


title: Haamumaili

text: Ainoa henkilö, joka on juossut haamumailin kahdesti peräkkäin eli kaksi mailia alle kahdeksan minuutin, on kenialainen Daniel Komen. Heinäkuussa 1997 hän juoksi kaksi mailia aikaan 7.58,61. Juoksun ensimmäisen puoliskon hän juoksi 3.59,2 ja toisen puoliskon aikaan 3.59,4.


title: INSAT

text: INSAT () on intialainen tietoliikennesatelliittien perhe, jonka satelliitit toimivat geostationaarilla kiertoradalla.


title: INSAT

text: Satelliitit kehittää ja niitä operoi yhteisyritys, jonka osakkaita ovat Department of Space (DOS, Avaruusministeriö), Tietoliikenneministeriö ja Intian Ilmatieteen laitos ("Meteorological Department"), All India Radio-radioyhtiö ja Doordarshan-yhtiö.


title: INSAT

text: Ensimmäinen INSAT, INSAT-1B, laukaistiin vuonna 1983. Sen rakensi Ford Aerospace Yhdysvalloissa. Se korvasi INSAT-1A:n, jonka operoinnin aloitus epäonnistui vuonna 1982, kun satelliitin aurinkopaneelit eivät auenneet. Syynä oli mahdollisesti yhdysvaltalaisen Thor-Delta-kantoraketin aikaansaama ylikuormitus, koska vakuutus korvasi intialaisille 62 miljoonaa dollaria yhdysvaltalaisten epäonnistumisesta, joka kului seuraavan Yhdysvalloista ostetun satelliitin maksuihin.


title: INSAT

text: INSAT avaruussegmentissä oli vuonna 2007 toiminnassa INSAT-1D, joka oli INSAT-1-sarjan viimeinen. Se laukaistiin vuonna 1990.


title: INSAT

text: INSAT-2A laukaistiin 7. heinäkuuta 1992, INSAT-2B laukaistiin heinäkuussa 1993 ja INSAT-2C 7. joulukuuta 1995. INSAT-2DT ostettu ARABSAT-organisaatiolta. INSAT-2E laukaistiin 3. huhtikuuta 1999. ISRO on vuokrannus transpondereita (36 MHz kaistanleveyseksvivalentti, C-kaista) INSAT-2E:sta länsimaiden omistamalle INTELSATille.


title: INSAT

text: INSAT-3B laukaistiin 22. maaliskuuta 2000. INSAT-3C laukaistiin 4. tammikuuta 2002. INSAT-3A laukaistiin 10. huhtikuuta 2003. INSAT-3E laukaistiin 28. syyskuuta 2003.


title: INSAT

text: INSAT 4A ja INSAT 4B ovat Intian niemimaalle tietoliikennettä välittäviä satelliitteja, joissa on 12 Ku- ja 12 C-kaistan transponderia. Ne ovat ISROn suunnittelemia ja rakentamia. Kummankin paino on noin 3200 kg tankattuna. Kesällä 2010 INSAT-4B:n toinen aurinkopaneli lakkasi tuottamasta sähköä satelliitin tarpeisiin.


title: INSAT

text: INSAT-4-sarjaa aiotaan valmistaa seitsemän satelliittia, INSAT-4A - INSAT-4G, joista INSAT-4D olisi varalaite. Vuonna 2007 INSAT-systeemissä on noin 250 transponderia eri taajuusalueilla.


title: Tekninen tila

text: Tekninen tila on rakennuksen talotekniikan tarpeisiin varattu tila.


title: Tekninen tila

text: Teknisessä tilassa sijaitse usein:


title: Tekninen tila

text: Tekninen tila ei ole välttämättömyys talossa. Joissain taloissa on talotekniikka sijoiteltu muihin aputiloihin.


title: Pedar Jalvi

text: Pedar Jalvi, Lemehaš Biehtár, alkuaan Piera Klemetinpoika Helander (10. huhtikuuta 1888 Utsjoen Outakoskella – 8. elokuuta 1916 Inarissa) oli Suomen ensimmäinen saamelainen kirjailija.


title: Pedar Jalvi

text: Pedar Jalvin vanhemmat olivat Klemet Klemetinpoika ja Biret (o.s. Jompan) Helander. Hän kävi Jyväskylän opettajaseminaarin, josta valmistui vuonna 1915. Sen jälkeen hän työskenteli vuoden Savitaipaleella opettajana. Savitaipaleella asuessaan hän kirjoitti artikkeleita paikalliseen "Lappeenranta"-lehteen.


title: Pedar Jalvi

text: Jyväskylän seminaarissa hän toimitti oppilaskunnan lehteä yhdesä opiskelijatoverinsa kanssa. Hän käytti lehdessä sekä nimeä Helander että Pohjansäde. Keväällä 1914 hän julkaisi lehtiartikkelin nimellä Pedar Jalvi. Jalvin ensimmäinen painettu kertomus ”Lappalaisten joulunvietosta” ilmestyi vuonna 1912 "Lasten Joulu" -kirjassa Pekka Pohjansäde -nimellä.


title: Pedar Jalvi

text: Jalvi oli Suomen puolella ensimmäinen perinnemateriaalia kerännyt saamelainen. Ensimmäinen keräysmatka suuntautui Taivalkoskelle kesällä 1912. Vuosina 1913–1914 saamelaisalueelta kerätty materiaali ilmestyi vuonna 1966 Samuli Aikion toimittamana kaksikielisenä laitoksena "Sabmelažžai maidnasak ja muihtalusak / Lappalaisten satuja ja tarinoita".


title: Pedar Jalvi

text: "Muottačalmit"-kirja (nykyisen pohjoissaamen oikeinkirjoituksen mukaan Muohtačálmmit) ilmestyi omakustanteena vuonna 1915. Jalvi kuoli tuberkuloosiin Inarin sairastuvalla elokuussa 1916 ollessaan matkalla kotiseudulleen Utsjoelle. Pedar Jalvin suunnitelmissa oli lapinkielisen aapisen kokoaminen, mutta varhainen kuolema esti hankkeen toteutumisen.


title: Pedar Jalvi

text: Pedar Jalvi tunnettiin myös seuraavilla nimillä:


title: Kanarianpodenco

text: Kanarianpodenco on espanjalainen koirarotu. Se on kotoisin Kanariansaarilta.


title: Kanarianpodenco

text: Keskikokoinen, pitkähkölinjainen, hoikka, kevytrakenteinen ja erittäin vastustuskykyinen. Luusto on hyvin kehittynyt. Rasvakerroksen puuttumisen johdosta kylkiluut, selkäranka ja sarvennaiset ovat näkyvissä. Lihaksisto on erittäin hyvin kehittynyt ja kuiva, lihasten supistuminen näkyy ihon alla. Kanarianpodencon säkäkorkeus on urokset 55–64cm, nartut 53-60cm. Koska koirat elävät ja metsästävät erilaisissa maasto-olosuhteissa, nämä keskiarvot voivat vaihdella. Siten 2 cm:n ylitykset tai alitukset voidaan hyväksyä, kunhan rodunomainen tyyppi säilyy. Se on hieman pitkänomainen ja erittäin lihaksikas. Väriltään se on puna-valkoinen, punainen sävy voi olla voimakas, vaihdellen oranssista tummanpunaiseen (mahonki). Näiden värien kaikki yhdistelmät ovat sallittuja. Sen karvapeite on yleensä lyhyttä.